Ilara handiak N-1ean Andoainen, hiru orduz, istripu baten ondorioz

Zazpi kilometrorainoko auto-ilarak izan dira, Lasarte-Oriarako norabidean. Zortzi ibilgailuk egin dute talka, eta bost lagun zauritu dira, bat ere ez larri.

Hainbat autoren arteko istripu batek zazpi kilometrorainoko ilarak sortu ditu astearte goizean, N-1ean, Andoainen, Lasarte-Oriarako norabidean, Eusko Jaurlaritzako Segurtasun Sailak jakinarazi duenez. Zortzi ibilgailuk egin dute talka, istripuan, eta ilarak hiru orduz izan dira errepidean.

Bost lagun zauritu dira, bat ere ez larri, iturriek azaldu dutenez. Gutxienez bi ospitaleratu dituzte.

Ezbeharra 08:00ak aldera jazo da, eta autoek ezkerreko erreian egin dute talka elkarren aurka; horrek ilarak sortu ditu, goizeko lehen orduetan.


Badator Eskoriatzako hirugarren Mendi Astea

Maiatzeko azken astean izango da herriko eskolak, Huhezi fakultateak, Mendi Elkarteak eta Udalak antolatutako hirugarren Mendi Astea.

Maiatzaren 24an, BTT ibilaldia egingo dute, Barria, Agurain… inguruan egun-pasa eginda, 09:00etan Huhezitik irtenda. Maiatzaren 25ean. berriz, Itoitz Armendariz munduko mushing txapeldunari omenaldia egingo diote Zaldibar antzokian, 18:30ean. Maiatzaren 26an, berriz, Alex Txikon alpinista eta abenturazale ezagunak Negua Nanga Parbaten hitzaldia emango du Huhezin, 18:30ean. Maiatzaren 28an, Geocaching orientazio jokoak izango dira plazan, 17:30ean hasita. 29an, aldiz, Eskoriatzako elizateak batzen dituen Eskolore proiektua aurkeztuko dute, 17:30ean, herriko plazan. Hilaren 30ean, Eskoriatzako Kirol Elkartearen eguna ospatuko dute, egun osoko egitarau zabalarekin, eta, Mendi Astea amaitzeko, txikirri txikirri mendi martxa egingo dute maiatzaren 31n, hildako mendizale eskoriatzarren omenez, 07:00etan plazatik hasita.

Prentsaurrekoa eguaztenean

Zehaztasun gehiago emateko prentsaurrekoa egingo dute maiatzaren 13an. 10:00etan izango da, Eskoriatzako udaletxean.


On egin!

Athleticek eta inguruak gozatu egin behar dute gutxitan jokatzen duten txapelketan, eta ondo lehiatzea da horretarako erarik onena. Xakhtarren aurka hasiko da ibilbidea, gaur.


Zuberoa incognita: bi bazterretan mendixka

Oso ezezaguna da, ez baita ez bortukoa, ez eta Ühaitza ibaiaren ürrüperakoa (errepira, erriberakoa). Lehenik eta bat Maulez iparretik dago, eta menditik behera Maulen gelditzen dira Züberoako mapa batzuk. Ene herria Baxenabarren kokatzen zuen aita Lhande zenak "L'emigration basque" liburuan. Gainera bere hiztegi sonatua hemengo herritarrok "ürrüstoies" eta "larrabiles" deitzen gaitu, hemen gaindi sekula santan entzun ez ditudan izenez, aspaldi handian ürrüstoitar eta larrabiltar baigara.

Itsusi omen da Züberoako Pettarra, behereko partea: hegoaldeko bati behin entzun nion iritzia. Dena ordoki zela erran zidan beste behin heletar adiskide batek: jakina, Donapaleutik Maulera ibili zen txirrindulaz, lasai asko, inongo Himalaiarik igaro gabe, Nafarroa beheretik Zuberoako hiribururaino! Hori da Basabürüan ere gure eskualdeaz duten ikuspegia. Behin ikustera etorri zitzaidan Altzaiko askazi batek erran zidan: "Uste nian dena ordoki zela Pettarra!". Ordoki da bai, ohartu zen bezala, Ühaitzetik berrehun bat metroko zabaleran eskuin, beste hainbat ezker. Gero zeiharka zetorkio erreka ondo hertsia, aldapa gogorra, basoa, otardia, tontorra, ibar estua... Hots mendixka ñapurra!

Mendi mazelan edo ezponda baten hegian, baserri-etxalde patarra, bere belardi maldatsuen magalean edo kaskoan. Edonon haritz multzoak, abereen aterpe.

Xoko galduetan, ustekabean, burgi edo karrikune gabeko herrixkak eta auzo txikiak: ekialdetik Ürrüstoi, Larrabile, Larrori, Mendibile, Mitikile Zerra, Ospitalepea, Sohütan Peko Ibarra, Hoki, Gaineko Ibarra, Aranbeltze... gero Larraja (hau Barkoxeko auzo bat, beraz, Basabürüko), eskuinera Arrokiaga herria, ahoz "Arrokiaga" (hori Arbaila Handiko), Maidalena mendi hegiraino (kasik 800m. ).

Ühaitzaren ezker aldetik ere, sartalderuntz, badago toki "eijer" eta politik: ürrüperako herrien goiak eta basabazterrak, Sarrikotapean hasirik Lextarre gaineraino; bistan dena Oihergi eta Ainharbe tontor gorenetan goaitari; Lanbarako aska bukoliko, nasai, ospetsua mendi biribilen artean...

Nire haurtzaroan fama txarra zuen Lanbarak gure xaharren mihietan, huntza entzutean erraten baitzuten, halako trufaño batekin: "Lanbarako ülün-zeinüa!" (iluñabarreko ezkila). Alta zer ibar gozoa! Baina errepiderik ez zuen berriki arte, eta ezagutzen ez dugun hura itsusi zaigu, ez zaigularik etsai!

Beste haran politean Pagola, ber denboran zuberotarra (Arbailakoa) eta baxenabartarra (Oztibarrekoa). Handik gora San Antoni mendia (706 m.) mendebaleko mendixkaren erpiña, Ühaitzaren haranaz beste aldetik Maidalenaren bizkia.

Bakoitza libre da, jakina, eta nahi duena jinen zaigu. Haatik ahalza, turista bezala baino hobe, lagun kontu etortzea, bide txikiak eta denbora hartuz, batzuetan bederen oinez, mapa bat eskupean. Ibilaldi politik badago, familian edo lagunartean egiteko. Adibidez Ündüreineko zubitik Larrabileko elizara, handik ezkerrera itzuliz, edo Ürrüstoira helduz, berdin luzatuz Larrori, Mitikilera, handik zeren ez Mendibilera.

Beste ibilaldi bat: Mitikile Zerratik, Nabarrenkoseko bidean, hegoalderuntz hartu Sohütako basoruntz: hau pagadi ederra, ematen baitu bortu goran zaudela; eskubira Gaztelaia mendi kaskoa, lurrezko gotorleku prehistorikoarekin; ezkerrera errepidea jarraituz mendate baten behera, Aranbeltzeko haran polita, kurioski Sohütakoa; errekaz harainditik Barkoxeko Larraja auzoa...

Xehetasunik ez dut emango sartaldekoaz, baina han ere hainbat ibilaldi goxo asma daiteke, adibidez Aruetik edo Lohitzünetik Oihergira iganez, handik hegiz-hegi Ainharbera, hortik, Ezpeizera, Maulera edo Lanbarako ibarrera jaisteko...

Ikuskizun harrigarri guti dago Pettarreko mendixkan, salbuespen bikainena delarik Ospitalepeko eliza mozarabe zoragarria, bisitatzekoa: azalpen grabatuak entzun daitezke hor, euskaraz ere. Baina denetan paisaje maitagarria, emea, bere lau bular nagusiekin: jadanik aipaturiko Maidalena eta San Antoni, gehi Lanbarako San Gregori eta Mendikota Galarragako Santa Barba, bakoitza bere baselizaz hornitua eta zoragarriko ikuspuntuaren jabe denetara, bereziki Piriniora, Hazparneko Urtsu mendi tontorretik Bigorrako Pic du Midi hartaraino.

Bai, mendixka da nire Züberoa. Hemen jaio nintzen eta hemen bizi naiz. Haurtzaroan oso nekez jaisten nintzen ürrüpera horretara, erosketa txiki zenbaiten egiteko amarentzat. Atzerria, arrotz herria, niretzat Ündüreineko zubian hasten zen, lehenbiziko makal eta zurzuriekin. Eta hor, Ühaitzaren gainetik iragaitean, iduri zitzaidan geroztik ezagutu dudan Aturri edo Garona bezalako muga naturala pasatzen nuela. Haraindian orduko frantsesez elerraten hasiak ziren gure adineko putikoak, gerra ondarrean, nahiz euskaraz bazekiten.

Ene mendixkan bizi nahi nuke bururaino. Zer bakea hemen, turistarik gabe, nekazarien artean. Iraun dezatela bizirik etxaldeek, emaztegai bedera ediren dezatela mutiko gazteek. Besteak oroitu daitezela Zuberoan dagoela xoko galdu hau. Bakeaz beste abantaila bat badu: bortu gora hemendik ageri da hurbiletik baino hobeki, eta haren bistatik kanpo nolaz bizi? Gainera hangoa nuen ama.


Ez Bilbo, ez Donostia, ez Iruñea; Bartzelonan egin zen bolo-bolo zabaldutako argazkia

EiTBk jakin duenez, Bartzelonako Pau Casal etorbidean egin zuten argazkia. Irudian ageri diren pertsonen arteko distantziak nolabaiteko nahasmena sor dezake, ia 300 metroko sakonera dagoen arren.

Igandean, adin txikikoek kalera ateratzeko aukera izan zuten berriro, koronabirusak eragindako pandemiaren ondorioz ia zazpi aste etxetik irten gabe igaro ondoren. Ordudanik, sare sozialetan bolo-bolo zabaldu da guraso ugari seme-alabekin parke batean daudela ematen duen argazkia, baina ez zen Bilbon, ez Donostian, ezta Iruñean ere egin.

Zehazki, Bartzelonako Pau Casal etorbidean atera zen, eta ia 300 metroko sakoneran dauden elementuak pilatzen ditu. Horrenbestez, argazki horretan agertzen diren pertsonen arteko "gertutasunak" nahasmena eragin dezake, elkarren arteko segurtasun-distantzia errespetatzen ari ziren edo ez zalantzan jarrita.

VOST Euskadirekin elkarlanean, koronabirusaren inguruan zabaltzen ari diren zurrumurruei edota albiste faltsuei aurre egiteko EiTBren Koronabuloak ekimenak igandean egin zen argazki horren kokapen zehatza jakin du.

14 urtetik beherakoentzat ordubeteko irteeren lehen egun horretan, WhatsAppen eta sare sozialetan Bilboko Casilda Iturrizar parkean hartutako argazkia zela zabaldu zen, baita Donostian zein Iruñean dagoen parke batean hartutakoa zela ere. Twitterren, erabiltzaile batzuek Valentzian eta Madrilen kokatu zuten.

Alabaina, irudi honetan ikusten den bezala, bolo-bolo zabaldutako argazkiarekin alderatuta, bai Saba izenarekin ezagutzen den aparkalekurako sarrera, bai etorbideari izena ematen dion musikari katalanaren estatua bera ere, argi eta garbi agertzen dira bi argazkietan.

Saba parkingerako sarrera eta Pau Casalsen estatua, Google Mapsen irudia eta bolo-bolo zabaldutako argazkia. Irudia: VOST Euskadi

Pau Casalsen estatua, izen bereko etorbidean. Argazkia: Wikimedia / Canaan / CC BY-SA

Zalantzaren bat bazegoen ere, jada ospetsua den argazkiaren atzealdean agertzen den eraikina nahastezina da: Grupo Godo komunikazio taldearen eta La Vanguardia egunkariaren egoitza enblematikoaren parean dagoena da, Winterhur izenarekin ezaguna, Francesc Macia plazan.

Winterthur eraikina, Godo komunikazio taldearen eta "La Vanguardia" egunkariaren egoitza, Francesc Macia plazan. Argazkia: Wikimedia / Zarateman / CC0

Kritikak eragin dituen "efektu optikoa", ia 300 metroko sakonera duen argazkian

Argazki horretan agertzen diren pertsonen ustezko arduragabekeria da irudi hori bolo-bolo zabaltzea eragin duen arrazoietako bat, elkarren arteko distantzia egokia errespetatu ez zutela ematen duelako.

Dena dela, eguneko beste irudi polemiko batekin gertatu zen bezala, Donostiako Zurriolako argazkia kasu, azterketa xeheago batek Bartzelonako argazkiko elementuen antolaketari buruzko azalpena erraztu dezake, eta beste ikuspuntu bat eman.

Kasu honetan, ordea, (orain arte) ezin izan dugu Kataluniako hiriburuko argazkiaren egilea identifikatu, baina EFE agentziako lankideek azaldu zigutenez, Donostian ateratako irudia nahiko ohikoa den teleobjektibo batekin egin zen. Argazki-tresna horren efektu optikoak elkarrengandik urrun dauden elementuen "pilaketa" eragin dezake.

Bartzelonako argazkia atera zen lekuaren kokapen zehatza genuenez, Google Mapsekin kalkulatu dugu ia 300 metro daudela atzealdean dagoen eraikineraino, nahastezina baita.

Pau de Casals etorbidetik Winterthur eraikinera dagoen distantzia. Irudia: Google Maps

Horrela, itxura guztien arabera, Donostian gertatutakoa errepikatzen da hor. Argazkiak polemika handia sortu zuen, ustez "ardurarik gabe" aritu ziren pertsonak harrapatu zituztelako bertan. Alabaina, ikus ditzagun eskuineko bankuak, trafiko seinalea eta atzean dauden motorrak.

Aholkatzen den gutxieneko distantzia dago elementu horien artean, eta banku berean eserita zeuden bi pertsonak gutxieneko distantzia zaindu zuten, bankuaren punta batean zegoelako bakoitza.

Halaber, jatorrizko argazkian, eskuinean elkarrekin hizketan ari diren bi emakumeak, bata eguzkitan dago eta bestea itzalean, semea besoetan duela. Teleobjektiboak hurbiltzen ditu, baina lurreko itzalak (orain arte ikusitakoa kontuan hartuta) erreferentzia txikia ematen digu, bereizten duen distantzia begi bistaz eman dezakeena baino dezente handiagoa dela ondorioztatzeko.

Oraingoan ere, gogoan dugu, Donostiako argazkiaren azalpenean egin genuen bezala, leku berean ateratako bi argazkiren gaineko txio argigarri hau, kasu honetan Kopenhagen (Danimarka) egindakoa:

EiTBren "Koronabuloak" ekimenaren bitartez, VOST Euskadirekin lankidetzan aritzeaz gainera, "Maldito Bulo" atariarekin eta Eva Caballerok Radio Euskadin zuzentzen duen "La Mecánica del Caracol" dibulgazio saioko komunitate zientifikoarekin elkarlanean ari da EiTB, zurrumurru horiei aurre egiteko.


Trenaren museoa hartu du Mugituk Castejonen, AHTko lanak salatzeko

Pankarta handia zabaldu dute abiadura handiko trenaren aurka; 45 minutuz egon dira eraikin barruan

Mugituk abiadura handiko trenaren aurkako eraikin bilakatu du Castejongo trenaren museoa, 45 minutuz. Etxe hori okupatu zuten atzo, Nafarroan, AHTaren aurkako taldeko 30 kide inguruk. Pankarta handia zabaldu zuten egoitzako balkoi batetik, AHTak hainbat tren zerbitzu desagerraraziko dituela salatzeko.

13:00 aldera egin zuten protesta Mugituko kideek. Museora sartu ziren hainbat pertsona, eta pankarta zabaltzearekin batera, sirena hotsak entzunarazi zituzten, herritarrek protestaren berri izan zezaten. Karrikan, hain zuzen ere, AHTaren aurkako informazioa banatzen aritu ziren Mugituko bertze hainbat kide.

Pankarta zabaltzeaz gain, AHTaren proiektua salatzeko, eta Nafarroan 60 kilometroko «luxua» izanen dela gogoratzeko, tarta bat eraman zuten Mugituko kideek Castejongo museora. Kutxa baten barruan eraman zuten, museoak bere piezen artean har dezan. Eraikin barruan zegoen abiadura handiko trenaren maketa bat, berriz, plazara atera zuten.

Protestak iraun bitartean, Castejongo udaltzain bat baino ez zen agertu museora. 14:00etan ateak itxi baino pixka bat lehenago atera ziren handik Mugituko kideak. Handik gutxira, Foruzaingoaren, Guardia Zibilaren eta Espainiako Poliziaren hainbat auto agertu zire museoaren ondora. Hainbat argazkilari eta Mugituko dozena bat kide identifikatu egin zituzten.

Bergaran ere, protesta

Castejonen ez ezik, Bergaran ere (Gipuzkoa) AHTaren aurka protesta egin zuten atzo. Elkarretaratzera deitu zuten, abiadura handiko trenaren bidea egiteko lanen zubiaren azpian. Azpiegitura horrek dirua «xahutzen» duela salatu zuten parte hartzaileek. Lanak gelditzeko eskatu zuten, ondorioz.


Kontalariari antzerki taldeak hartuko dio lekukoa

Arbizuko Bilgune Feministak Emakumeen Egunaren inguruan antolatutako egitarauaren barruan Dorleta Kortazar izan zen atzo. Arrasateko ipuin kontalariak Ezpain gorriak izenburuko kontakizuna eskaini zien Olatzea hotelean elkartu ziren emakumeei. Arbizuko Bilgune Feministaren egitaraua ostiralean despedituko da. Argi Bidea elkartean Lezoko Hamaika buelta antzerki taldeak Maita zera ere! Antzezlana eskainiko du, Maritxu eta Bartoloren istorioa.


Auzotar guztiak EHNA egitera deitu ditu Getxo Biziak

Bai Euskal Herriari eginiko deiari atxikituz, Euskal Herriko Naziotasun Aitormena (EHNA) tramitatzeko mahaiak jarriko dituzte Getxon, abenduaren 13 eta 14an. Besteak beste, Algortan, Torrene kaleko Getxo Bizia plataformaren egoitzan egongo da agiria egiteko aukera, 11:00etatik 14:00etara. Erromon, berriz, Lope de Vega kaleko kultur etxearen eraikinean jarriko dute mahaia, 12:00etatik 15:00etara. Getxotar guztiei EHNA egiteko deia luzatu diete Getxo Biziako kideek. Uribe Kosta eskualdeko gainontzeko herriei dagokionez, Erandioko Astrabudua auzoko Josu Murueta plazan, Leioako Bulebarrean, Sopelako udaletxe aurrean, Berangon, Lemoizen, Plentzian eta Urdulizen ere EHNA egiteko aukera egongo da. Horretarako, hiru karnet argazki, udaleko errolda agiria eta 15 euro aurkeztu beharko dira.

Udalbiltza hautetsien bitartez, "era publiko eta eraginkor batez" EHNA egiteko aukera egongo da, asteburu honetan, Euskal Herriko herri eta hiri guztietan. Izan ere, euskal herritar guztiak agiria egin eta erabiltzera bultzatzeko Euskal Herriko Naziotasun Aitormenaren tramitazio egun nazionala deitu du, abenduaren 13 eta 14an, Bai Euskal Herriari herri ekimenak.

Egitasmo horri atxikituz, Torrene kaleko Getxo Biziaren egoitzan (Algorta) eta Lope de Vega kaleko kultur etxearen egoitzan (Erromo) zabalduko dituzte bulegoak Getxon.

125.000 sinadura

Getxo Bizia plataformako hainbat kiderekin batera, Pili Azkorbebeitia udal hautetsiak eta Iker Acero surflariak gaur aditzera eman dutenez, jadanik EHNA daukaten 20 mila herritar inguru dago, gaur egun, Euskal Herrian. "Ukatuta dugun naziotasuna libreki aukeratzeko eskubidea praktikan jartzeko asmoz", 2.000 urtean sortu zen ekimena, 125.000 lagunek sinadura bilketa bitartez Udalbiltzari eskatu ondoren.

Datozen zapatu eta domekan izango diren tramitazio egun nazionalak, EHNA-ri bultzada berria emateko baliatu nahi dituzte, euren ustez, asko eta asko direlako oraindik "ekimena behar bezala ezagutzen ez dutenak edo eskubideen gauzatzearen bidean bere garrantziaz eta praktikotasunaz ohartu ez direnak".

"EHNAren bitartez euskal herritarrak izateko gure borondatea adierazten dugu, gutako bakoitzak egiten duen baieztapena da, ekimen pertsonala da eta aldi berean kolektiboa, pertsona bakoitzaren borondatea besteenekin batera elkartzen delako. Herritarrok herria osatzen dugu", adierazi dute. Euskal Herritarrak izateko borondatearekin batera, Euskal Herriarekiko, dagozkion eskubideekiko eta euskararekiko begirune eta konpromisoa ere adierazi nahi dute.

Hala ere, hauek ez dira EHNA egiteko urtean zehar egongo diren egun bakarrak izango. Hurrengo hilabeteetan ere, astean zehar 18:00etatik 20:00etara egongo da zabalik Getxo Bizia plataformako egoitza. Erromon eta gainontzeko herrietan ere, hilean egun bat edo bitan, agiria tramitatzea aurrikusten ari dira.


Independenteen 70 proposamen hauteskunde kanpainarako

Abadiñoko Independenteak taldeak aste honetan jakinaraziko ditu “herria hobetzen jarraitzeko 70 proposamen”. Jose Luis Navarro alkategaiak aurreratu du 70 horien artean ez dagoela “proiektu faraonikorik”, herritarren bizi kalitatea hobetzeko “egitasmo egingarri eta beharrezkoak” direla.

Durangoren eta Elorrioren arteko errepidean trafikoari eta segurtasunari loturiko hobekuntzak egiteko proiektua jasotzen du, esaterako, Independenteen hausteskundeetarako programak. Bestetik, Traña plazan lurpeko garajeak egitea, Zelaieta auzoa berriztea, Muntsaratzen aire zabaleko pilotaleku bat egitea eta hainbat eremutan aisialdirako gune berriak atontzea ere aurreikusi dituzte.


9 urteko haur bat kolpeka hil dute Frantzian, etxerako lanak egin nahi ez izateagatik

Poliziak familia bereko lau pertsona atxilotu ditu senidearen heriotzarekin zerikusia dutelakoan.

Frantzian, Poliziak familia bereko lau kide atxilotu ditu 9 urteko senidearen heriotzarekin zerikusia dutelakoan. Haurra irailaren 17an hil zen Mulhouse hirian, ustez, etxerako lanak egin nahi ez eta kolpe bortitzak jaso ostean.

France Bleu Alsace irrati kateak zabaldutako informazioaren arabera, agintariek haurraren lau senide Poliziaren zaintzapean jarri dituzte: 20 urteko arreba nagusia, 19 urteko anaia nagusia eta horren neska-laguna eta haurraren ama.

Lehen ikerketaren arabera, objektu sendoak erabili zituzten haurra jotzeko.

Egile nagusia anaia zaharra dela uste du Poliziak.

Haurraren ama ez zen erasoaren lekuko izan; izan ere, erasoa gertatu zen egunean Paris inguruan bidaia bat egiten ari zen.

Lau atxilotuak gaur igaroko dira Mulhouseko Fiskaltzaren aurretik.


AHTaren kontrako aldarria

Abiadura Handiko Trena (AHT) gelditzeko garaia dela berretsi dute joan zen asteburuan Elorrion ehunka lagunek, Durangaldeko AHT Gelditu! Elkarlanak deitutako manifestazioan.

Orain da garaia. AHT gelditu lelopean egin zuten manifestazioa bertartutakoek. Azaroaren 18rako ere egin da hitzordua Gasteizen aldarri horri berorri eutsiz. Euskal Herri osoko manifestazioa deitu du AHT Gelditu! Elkarlanak, Iparralde Gizarte Etxean 17:00etan. Durangaldetik autobusak eratu dira.


Kartzelan sartu dute Beasaingo neskaren ustezko bortxatzailea

Ostiral gauean iritsi zen albistea: uztailaren 13an 21 urteko neska beasaindarraren ustezko bortxatzailea atxilotu zutela, Ordizian bizi den 34 urteko gizonezkoa. Atzora arte Ertzain etxean egon ondoren, atzo eguerdian Tolosako epaitegira eraman zuten epailearen aurrera; ustezko bortxatzaileak ez zuen deklaratu nahi izan. Epaileak Martuteneko kartzelan sartzeko agindua eman zuen, fiskalaren eta akusazio partikularraren eskaria aintzat hartuta. 2012tik hona Gipuzkoan egindako beste bost erasoren egilea ere izan daitekeela jakinarazi du Jaurlaritzako Segurtasun Sailak. Beasaingo erasoaren kasuan bortxatzailearen irudia grabatuta geratu zen kamera batean eta hortik abiatu dute ikerketa. Aurreko beste hainbat kasutan ere susmagarria zela nabarmendu du Segurtasun Sailak. Ustezko bortxatzailearen DNA lortzeko ahaleginak fruitua eman du, ikertzen ari diren bortxaketa kasuekin lotzeko zantzuak aurkitu dituztelako«Lasaitasuna, segurtasuna»Beasaingo Udalak «eskerrik beroenak» eman nahi izan dizkie ustezko egilea atxilotzeko azken egun hauetan «etengabe» lanean jardun diren Ertzaintzako agenteei eta Beasaingo eta Ordiziako udaltzainei: «Egunotan egindako ikerketa eta lanak eman du bere emaitza». Era horretan, ustezko bortxatzailearen atxiloketak «eman dezakeen lasaitasunak eta segurtasunak egin den isileko lana balioan jartzen du». Azkenik, «horrelako erasoek ez dutela lekurik gure gizartean» gogoratu du udalaren oharrak: «Irmoki arbuiatu eta gaitzesten ditugu eta herritarrei ere honelako gertaeren aurrean jarrera bera izatea» eskatzen die.EH Bildurentzat ere «albiste pozgarria eta lasaigarria» izan da ustezko bortxatzailearen atxiloketa, eta era berean, biktimaren intimitatea errespetatzeko dei egin dute. PSE-EEn esanetan, erasoaren harira Beasainen zabaldutako kezkaren ondoren, «lasaitasuna itzuli da» berriz ere. herrira


Concepcion Maria Carranza Emakunde Saria, emakume migratzailekin egindako lanagatik

Epaimahaiak azpimarratu du 20 urte baino gehiago eman dituela ahultasun handiko egoeretan dauden emakumeen ahalduntze feministan

Berdintasunaren aldeko Emakunde Sariaren epaimahaiak aho batez erabaki du 2019ko Berdintasunaren aldeko Emakunde Saria Concepcion María Carranza herri-hezitzaile feministari ematea. Metodologia emantzipatzaileetan eta ekonomia feministan aditua, esperientzia luzea du bere jaioterria den El Salvadorren lanean, eta baita Euskal Herrian ere. Sari hau eman zaio, 20 urte baino gehiagoko lanaren aitorpen publiko gisa. Bereziki nabarmendu du egoera ahulenetan dauden emakumeekin egindako lana, hala nola, emakume migratuekin, eta lan horretan gaitasun dinamizatzaile handiko prozesuak abiatzeagatik.

Epaimahaiak, halaber, lidergo kolektiboak eraikitzeko lanaren bidez egiten duen ekarpen metodologikoa nabarmentzen du, emakume migratzaileen arrazoi eta aldarrikapen feministak indartuz. Horrekin diskurtsoak aberasten laguntzen ari da, eta emakume askorentzat erreferente bihurtu da, migratuentzat bereziki. Ildo horretan, tokiko eremuan emakumeak ahalduntzeko, kontzientziatzeko eta antolatzeko banakako zein taldeko prozesuak bultzatu ditu, ahalduntze-eskolen eta emakumeen etxeen bidez. Epaimahaiak, bestalde, nabarmendu du beste emakume batzuentzat ahalduntze-prozesuen bideratzaile eta lider gisa aritzearekin batera, berak ere sufritu duela prekarietatea, beste emakume migratu batzuen modura.

Sari honen bidez, epaimahaiak aitorpena zabaldu nahi die beste lurralde batzuetako egoerak euskal errealitatearekin lotzeko hainbat ikuspegi eta eremutatik lanean ari diren beste emakume askori, bai eta beste diskriminazio-faktore batzuek zeharkatutako emakumeen ahalduntze-prozesuak sustatzen lan egiten dutenei ere. Epaimahaiaren iritziz, feminismoen arteko elkarrizketarako beharrezko zubiak eraikitzen dituzte. Gizartean, mugikortasunean eta aniztasunean gero eta aldaketa gehiago gertatzen ari diren honetan, elkarrizketa-lan hori ezinbestekoa da emakumeen kolektibo guztien beharrak, errealitateak eta berariazko jarrerak ezagutzeko, epaimahaikideen iritziz.

Azkenik, epaimahaiak nabarmendu du bere hautagaitza oso bermatua egon dela, EAEko hiru lurraldeetako ia 30 emakumek egindako proposamen kolektibo eta anitzaren emaitza izan baita. Proposamena egin duten emakumeak berdintasunaren alorrean ibilbide luzea egin dutenak dira, eta, aldi berean, emakumeen erakundeetan, sindikatuetan eta erakundeetan parte hartzen dutenak.

Sariaren helburua

Emakunde Sariaren helburua jendaurrean emakumeen eta gizonen berdintasunaren arloan egindako lanagatik nabarmendu diren pertsona fisiko edo juridiko publiko edo pribatuen jarduna aitortzea da. Emakumeen lana eta horien ahalduntzea aintzatesteko alderdi esanguratsuak hobetzea ekarri duten ekintzak, lanak edo proiektuak eginez, edo beren ibilbidea nabarmenki lagunduz emakumearen eginkizuna balioesteko eta duintzeko xedearekin.


Maiatzaren 11rako iragarria zegoen pilota jaialdia ostiral honetan

Pilotarietako baten lesio bat tarteko, maiatzaren 11rako Usurbilgo frontoian Garfe pilota enpresak iragarria zuen pilota jaialdia atzeratu egin zuten bi astez. Ostiral honetan, maiatzaren 25ean ospatuko da, aurreikusia zegoen ordu eta toki berean (19:00etan Usurbilgo frontoian).

Sarrerei lotutako oharrak. Maiatzaren 11rako sarrera erosia zenutenok, ondo gorde; maiatzaren 25eko jaialdirako erabili ahalko duzue eta. Aldiz sarrera erosia izan eta hilaren 25eko jaialdira joaterik ez duzuenok, txartela itzuli ahalko duzue.

Pala eta pilota jaialdia

Maiatzeko azken ostiral horretan, pilota jaialdi baten lekuko izango da Usurbilgo frontoia. Pala eta pilota jaialdia antolatu du Garfe enpresa pilotak. Bere pilotari taldean du usurbildar bat, Xabier Santxo Sagardia. Neurketetako batean, binaka eskuz lehiatuko da Santxo Gorrotxategirekin batera, Xala-Santxez bikotearen aurka. Emakumeen arteko pala partida ere jokatuko da, Larrarte-Maiza eta Balerdi-Arrillaga bikoteen artean.

Jaialdiaz gozatzeko sarrerak salgai dituzue 9 eurotan, Aitzaga eta Txiriboga tabernetan. Egunean bertan 12 eurotan eskuratu ahalko dira, haurrenak 5 eurotan.


Pedro Sanchez plataformakoen ekitaldia irekia bihar Beasainen

Sozialistak gara lelopean, ekitaldi irekia egingo du bihar PSOEko Pedro Sanchez hautagaiaren aldeko Gipuzkoako Plataformak, 11á30ean, Beasaingo Herriko Etxean (Andra Mari kalea). Jorge Letamendia, Bixen Itsaso eta Eneko Parra izango dira hizlariak. Santi Urdanpilleta Beasaingo PSE-EEko zinegotziaren esanetan, Pedro Sanchezen programa aurkeztuko dute eta barne hauteskundeetarako militantziaren botoak lortzen saiatuko dira: «Sanchezek Gipuzkoan 300 abal lortu ditu. Alderdia modernizatu nahi dugu, XXI. mendeko alderdi prograsista izan nahi du». Hilaren 21ean egingo dute sozialistek Idazkari Nagusia aukeratzeko kongresua. Beasainen 10:00-14:00 artean izango da bozkatzeko aukera.


Olaizola eta Urbieta, Goñi txapelketako lehen finalistak

ZUMARRAGA // Asteazkenean Goñiren omenezko txapelketako lehen finalerdikoa jokatu zuten. Urbietak eta Perezek 22 eta 3 irabazi zieten Quinari eta Gorrotxategiri. Gazteen mailan, Olaizolak Zubiriari irabazi zion. Finalerdietako bigarren saioa, datorren asteazkenean izango da, 18:30ean.


Ate joka datoz Mutrikuko Mijoa auzoko San Jeronimo jaiak

Jai giro ezinhobea izango da protagonista asteburuan Mutrikuko Mijoa auzoan. San Jeronimo auzoko jai batzordekoek urteroko ekintzak oinarri hartuta osatu dute aurtengo egitaraua.

Jaietako egun handia domekan [irailak 30] baldin bada ere, zapatua [irailak 29] berezia izango da bertan bizi direnentzat. Jai giroaren txinparta pizten hasiko dira bezperatik, eta auzotarrek bazkaritan batzeko tartea izango dute giro berezian. “Bazkaria, normalean, domekaz egin ohi izan dugu, baina aurten jai egun nagusia domekan denez, egun bat aurreratu dugu auzotarren bazkaria” . Zapatuko proposamenak, berriz, Joxpa taldearen erromeriarekin amaituko dituzte.

Mutrikuko Mijoako auzotarrak, jaiak ospatzen. Argazkia: San Jeronimoko Jai Batzordea

San Jeronimo egunari dagokionez, inguruko herrietakoek eta auzotarrek asko estimatzen duten eguna izaten da. Urteroko hitzorduari hutsik egin gabe auzoko ermitan batuko direnak ere asko izango dira. Elizkizuna bukatu ondoren Ilunbe baserriaren aurreko plazan geratzen direnek auzokoen arteko herri kirol erronka ikusteko aukera paregabea izango dute. Harri jasotzen, txokor batzen, txinga eramaten, trontzan, ingude altxatzen… ariko dira nor baino nor hobeto, eta aurten, gainera, aitzur jaurtiketa egingo dute estreinako.

Umeek ere eurentzako txokoa izango dute jaietan. Domeka goizean puzgarrietan saltoka ibiltzeko aukera izango dute, eta, arraltsaldean, berriz, Ibiri baserriko animaliekin jolastuko dute ausartenek.

EGITARAUA

Irailak 29, zapatua

Eguerdian. Auzo bazkaria.

20:00. Erromeria Joxpa taldearekin.

Iraila 30, domeka. San Jeronimo eguna

11:00. Meza San Jeronimoko ermitan.

Ondoren. Auzokoen arteko herri kirol saioa.

Goiz osoan. Puzgarriak umeentzat.

17:00. Hipo eta Tomax pailazoak.

18:30. Ibiri bere abereekin.

20:30. Zozketa.


Antzerkiaren Nazioarteko Eguna ospatuko dute gaur gauean 'Gure Kasa'n

'Mami Lebrun' antzezlaneko Kepa Errasti eta Ainara Ortega aktoreak izango dituzte gonbidatu nagusi.

Gaur gauean, Euskal Telebistako 'Gure Kasa' saioan, Antzerkiaren Nazioarteko Eguna ospatuko dute. ETB1eko saioko aurkezle eta kolaboratzaileak teatrozale hutsak dira, eta antzerkia izugarri gustatzen zaie. Hortaz, modu berezian ospatuko dute eguna.

Urteko antzezlanik onenari Donostia Antzerki Saria ematen diote urtero egun horretan, eta aurten Xake Produkzioak antzerki konpainiak irabazi du, Mami Lebrun antzezlanagatik. 'Gure Kasa' saioaren platoan hartuko dituzte antzezlan horretan parte hartzen duten aktoreetako bi: Kepa Errasti eta Ainara Ortega.

Gainera, kabaret dantzari batzuk etorriko zaizkie Donostiatik, Thalia dantza eskolako Adorejazz taldekoak, eta Parisko Moulin Rougera eramango dituzte ikus-entzuleak, haien mugimendu sentsual eta gozoekin. Bestalde, Iban García Instagrameko modeloen argazkirik arraroenak imitatzen aritu da eta Nerea Alias youtuberrak prest du Youtuberako bere bideo berria. Instagrameko sekretu batzuk erakutsiko ditu 'influencerra' nola izan jakiteko.


Enpresetan euskara sustatzeko topaketa, bihar

Amankomunazgoak antolatu du topaketa. Ona Electro Erosión enpresako ordezkari batek euren enpresan egindakoa azalduko du.

Amankomunazgoak enpresetan euskara planak garatzeko erraztasunak eman gura ditu, eta horretarako antolatu du topaketa, informazioa emateko. Arloan eredu izan ahal diren enpresa biren ordezkariek parte hartuko dute aurkezpenean: Durangoko Ona Electro Erosión-ek eta Laudioko Gometegui-k. Durangoko enpresaren izenean Asier Garciak egingo du berba.

Topaketan parte hartu gura dutenek, 94 623 25 22 telefonora deitu edo euskera.mdurango@bizkaia.org helbidera idatzi ahal dute izena emateko.


Oposizioarekin bilduko da Egiptoko konstituziogilea

Larunbateko bozketan izandako ustezko irregulartasunak ikertzeko eskatu du Justizia ministroak

Egiptoko oposizioko alderdi gehienak biltzen dituen SNF Salbazio Nazionalerako Fronteari bere jarrera azaltzeko gonbita egin dio Egiptoko batzorde konstituziogileak. Mena berri agentziaren arabera, ostiralean bilduko da batzordea SNFko buruzagitzarekin, Mursiren gobernuak proposatutako konstituzio zirriborroa zergatik gaitzesten duten azal dezaten. Jendaurreko agerraldi bat ere egin dezan nahi du batzorde konstituziogileak, herritarrek hainbat ikuspunturen berri izanda bozka dezaten konstituzioaren alde dauden edo ez.

Justiziarekin borrokan

Oposizioaren eskaerei kasu eginda, larunbateko bozketako ustezko irregulartasunak ikertzeko eskatu du Justizia ministroak; zigor delituez auzitegiak arduratuko dira, eta administrazio alorrekoez, hauteskunde batzordea.

Egiptoko konstituzio berriaren inguruko erreferendumak nabarmen gaiztotu du gobernuaren eta arlo judizialaren arteko harremana: oposizioak bozketako lehen errondako emaitzak manipulatzea egotzi dio Askatasuna eta Justizia alderdiari, eta Egiptoko epaileen elkarteak ere erreferenduma boikotatzea erabaki du. Herenegun, Talaat Ibrahim Egiptoko fiskal nagusiak dimisioa aurkeztu zuen, juristen presioari men eginda.

SNFk manifestazioak antolatu zituen atzo Egiptoko hainbat lekutan. Kairon, ehunka lagunek egin zuten protesta presidentearen jauregiaren aurrean eta Tahrir plaza famatuan. Mursiren alderdiak proposatutako konstituzio zirriborroa gaitzetsi zuten, eta larunbateko bozketan irregulartasunak egon zirela salatu.


Bizkaiko Herri Kirol Liga hasi da Areetan

Atzo goizean hasi zen Bizkaiko Herri Kirol Liga, Getxo udalerriko Areeta auzoan, Bizkaiko Zubiaren aldamenean. Denera 4 talde arituko dira kluben arteko lehian, 8 herri-kirol modalitatetan. Atzokoan Getxo Herri Kirol Taldearen erakustaldia izan zen. Talde getxoztarrak 37 minutu eta 5 segundo behar izan zituen lan denak bukatzeko. Bertaratutakoek herri-kirolen proba ederraz gozatzeko aukera izan zuten, Bizkaiko Euskal Joko eta Kirol Federakundeak zabaldu duenez.


AHTak eragindako zuloa, «kontrolik gabe» handitzen

Ingurua hesitu eta kateekin lotu arren, AHT abiadura handiko treneko lanek oraindik eragozpenak sortzen dituzte Hernialden (Gipuzkoa). Duela aste eman zieten herritarrei AHTaren ibilbideko tunel baten heinean agertutako zuloaren berri, baina bost bat aste dira sortu zela. Lurraren jabeak Tolosaldeko Ataria-ri azaldu dio iragan asteko euriteek lurra busti eta zuloa «kontrolik gabe» handitzen ari dela. Arazoa nola konpondu aztertzen ari da orain udalarekin; Jaurlaritzak, berriz, ohikotzat du. Irudian, zuloaren bilakaera hiru astean.


Pattak kontzertua emango du datorren ostegunean, Zestoan

Jesus Sudupe Patta musikari azkoitiarrak kontzertua eskainiko du datorren ostegunean, otsailak 21, Zestoako Portale kultur elkartean. 21:00etan hasiko da emanaldia. Azkoitiarraren zuzenekoetan ohi den bezala, giro goxoa nagusituko da Zestoako kontzertuan.


Imanol Agirre: “Galdetu didate ea liburua estraperloan pasatu diezaiekedan”

Itxialdiaren eraginez, jendea gero eta gehiago ari da kultura kontsumitzen, dela filmak dela liburuak. Kontua da plataforma handiak ari dela erabiltzen horretarako. Horrek nola eragiten dio zuek bezalako liburu denda txiki bati?

Nire gurasoek ere esaten dute orain aisialdia zabalagoa dela lehengo aldean. Lehen ez zegoela horrenbesteko aukerarik; hau da, irakurketara, zinemara edo antzerkira joatea eta gutxi gehiagora mugatzen zela. Egia esan, egun aisialdia oso zabalduta dago; esaterako, sakelako telefonoa hartzen dugu, begira hasten gara eta konturatzerako ordu eta erdi pasatu da jakin gabe zertan aritu garen. Sakelako telefonoak direla, telesailak direla, filmak direla eta beste hamaika plataformak… Jakina, honek guztiak eragin digu. Lehen ere eragiten zigun, baina, orain, denda itxita dugula, are eta gehiago.

Plataforma horien etxez etxeko banaketa dela eta, uste duzu zuen bezero fidelen erosketa ohitura aldatu egin dela?

Egoera honen ondorioz, pentsatzen dut nahi ala ez aldaketak egongo direla. Askotan aldaketek beraiek beldurra sorrarazten digute, zer gertatuko den zalantza horren aurrean. Halaber, egia da berehalakotasun batean bizi garela: gauzak nahi izaten ditugu oraintxe bertan. Egun hauetan nahikoa da leihotik begiratzea ikusteko nola dabiltzan banatzaileak kaletik, deitu Amazon edo deitu beste plataforma batetik bidalitako gauzak etxera eramaten. Izan ere, jendeak berehala nahi ditu gauza horiek.

Iruditzen zait Garoan baditugula bezero fidel batzuk. Jaso ditugu posta elektronikoak babesa adierazten, egoerari eusteko esaten eta hau guztia bukatzen denean berriro itzuliko direla azaltzen. Plataformen kontu honek eragina izango du, bai Garoan, baina baita, oro har, denda txikietan ere.

Dena azkar doa…

Gogoan dut larunbat batean hasi zela konfinamendua, eta guk ostiralean itxi genuela liburu denda. Gogoratzen naiz nola etorri zitzaidan emakume bat esanez liburu bat behar zuela berehala bere semearentzat, bestela irakasgaia ez zuelako gaindituko. Alerik ez zitzaidan geratzen, eta zalantza zegoen haurrak eskolara joaterik izango zuten. Baina jendeak «ja» behar ditu gauzak. Azaldu behar da ez dela ezer pasatzen konfinamendu honetan ez baditugu egiten 100 mila abdominal, hamar bizkotxo eta abar. Agian, ongi etorriko zaigu egonean egotea. Irakurketari dagokionez, batek edo bestek esan dit liburu jakin bat irakurri nahi duela eta ea estraperloan pasa ahal diezaiokedan. Nik ezetz esan diet. Beraien bikotekideak, pisukideak edo gurasoak hor utzita duten liburu hori irakurtzera gonbidatu ditut. Horiei heltzeko unea da, eta berehalakotasun hau alboratzekoa.

Beraz, eskaerak etorri zaizkizue, denda itxita eduki arren?

Egunero pare bat mezu baditugu. Batzuek ulertzen dute egoera. Jakin badakite zaila zaigula, baina ahal badugu eskaera martxan jartzeko eskatzen digute… Ezin dugu martxan ere jarri, dendara ez baikara joan ere egin. Gainera, eskaerak egiteko sistema informatiboa dendan bertan dago. Liburua orain nahi dutela, bada sentitzen dut, baina ezin dut. Horregatik, alde batetik, oraintxe bertan behar duen jende bat egongo da eta beste bide batzuk hartuko ditu, eta, agian, gero bide horiekin geratuko da. Baina, bestetik, geratuko da betiko bezero fidel hori edo gauzak beste patxada batekin hartzen dituena.

Irakurketak menpekotasuna sortzen duela esan genezake?

Literaturzale pila bat daude, ni barne, nahiz eta liburuak erosi, oraindik irakurri gabe eta etxean pilatuta dituztenak. Japoniarrek uste dut tsundoku deitzen diotela horri. Agian, momentua da menpekotasun hori arintzeko, eta pilatuta ditugun liburu horietara jotzeko.

Euskal Herrian bi argitaratze sasoi nagusi izaten dira: bata, udazkena, Durangoko Azokari begirakoa, eta bestea, oraingoa, udaberrikoa. Badirudi epe honetarako aurreikusitako nobedade guztiak ezerezean geratu direla.

Aurreko batean, argitaletxe eta banatzaile batzuekin hitz egiten aritu nintzen, eta ez dakite zer pasatuko den. Beldurra dago horren inguruan. Euskal Herrian ia guztia Durangora begira argitaratzen da, baina udaberrian ere gauza politak ateratzen dira. Udaberrian kontuan hartu behar da apirilaren 23a, Liburuaren Eguna, eta aurten ez dugu ateak zabalduta ospatuko. Eta gaztelaniazko edizioak, erdia edo erdia baino gehiago, data honetarako kaleratzen dira. Pentsa Katalunian urteko salmenten erdia –agian, gehiago– egiten dute San Jordi Egunean, apirilaren 23an. Aurten ez dut uste halakorik izango dutenik. Beraz, egoera askoz ere kritikoagoa izango da.

Euskal Herrian gehientsuena Durangorako egiten bada ere, interesgarriak dira udaberriko argitalpenak, nolabait ere, ibilbide luzeagoa izaten dutelako. Orain, ordea, argitaratze prozesuak geratu egin dituzte, eta ez dakit zer gertatuko den ondoren. Nik banatzaileei esan diet, behin irekitzen dugunean, ez ekartzeko bizpahiru egunetan denak. Lasai egoteko esan zidan, baina abisatu zidan sekulakoa zetorrela.

Euskal Editoreen Elkarteak ere ohartarazi du egoeraren larritasuna. Liburuen salmenta %25 jaitsiko dela dio, eta, besteak beste, liburu bonuak proposatu ditu irtenbide moduan.

Euskal Editoreen Elkarteko lehendakari Joxemari Sorsi entzun diot %25 edo %30 jaitsiko zela salmenta, edo, auskalo, agian gehiago izango da! Apirilean ez dugu irekiko eta irabaziak hutsean geratuko zaizkigu. Martxoaren erdia ere joan egin zitzaigun, eta, gero, kalkulu horiek egiten dira lehengo joera kontuan izanda. Nire ustez, gauzak ez dira izango lehen bezala… Gainera, ez dakigu denda noiz ireki ahal izango dugun. Zaila iruditzen zait liburu aurkezpenak egiteko aukera izatea, baita irakurle taldeak osatzeko aukera izatea ere. Literaturia ez da ospatuko aurten, eta maiatzean zen. Gauzak asko aldatzera doaz. Datuetan ez naiz ausartzen zenbat jaitsiko den esatera, baina jaitsiko dela agerikoa da.

Liburu bonuena? Aukera bat izan daiteke. Gabonen bueltan ere ateratzen dituzte kultur bonuak, eta, egia esan, liburu dendarioi laguntzen digute. Beste alor batzuetan ere hasi dira bonoekin. Badirudi bono mundu bat osatuko dugula.


Hizkuntzak ikastearen garrantzia azpimarratzera dator Hizkuntzen Europako Eguna

Europako Kontseiluak 2001ean izendatu zuen Europako Hizkuntzen Eguna irailaren 26a, eta ordutik, urtero-urtero aldarrikatzen du. Hizkuntzen ikaskuntza sustatzea helburua duen eguna da, hain zuzen ere.

Munduan 6.000 eta 7.000 hizkuntzen artean daude, eta Europan 225 hizkuntza indigena. Munduko populazioaren erdia gutxienez elebiduna edo eleaniztuna da, hau da, bi hizkuntza edo gehiago hitz egin edo ulertzen ditu. Eta jakinekoa da elebitasunak erraztu egiten duela beste hizkuntza batzuk ikastea eta ezagutza prozesuak hobetzea.

Hain zuzen hori guztia kontuan hartuta ezarri zuen Europako Kontseiluak Hizkuntzen Europako Eguna 2001ean. Egun horretan agerian utzi gura da hizkuntzak ikastearen garrantzia –ikastetxeetan zein horietatik kanpo–, eta era berean, bultzatuko dira eleaniztasuna eta kultura arteko ezagutza. Europako hizkuntza aberastasuna eta kultura aniztasuna ere eman gura dira ezagutzera.

Ama hizkuntza

Haurrak lehenengo urtean hasten dira ahots soinu batzuk sortzen; urtebete egitean lehen hitzak ahoskatzen dituzte; hiru urte inguru dituztenean esaldi konplexuak egiten hasten dira; eta bost urterekin dagoeneko milaka hitz izaten ditu bere hiztegian. Ama-hizkuntza izan ohi da hobekien ezagutu eta gehien erabiltzen dena. Dena den, elebidun perfektuak ere badaude.

Elebitasunak onura asko dakartza. Adituen esanetan hirugarren hizkuntzaren ikasketa errazten du, buruko prozesuak arintzen ditu eta beste kultura batzuetako pertsonekin harremana izateko aukera ematen du.Ildo horretatik, onura ekonomikoak ere baditu hizkuntza bat baino gehiago jakiteak, enplegua aurkitzea, esaterako, errazagoa izango da hizkuntza bat baino gehiago dakienarentzat. Era berean, enpresa eleaniztunek abantaila dute merkatuko lehian, elebakarrekin alderatuz.


Etorkinen Nazioarteko Egunaren inguruan hainbat jarduera izango dira Getxon

Getxoko Udalak eta udalerriko Etorkinen Plataformak beste urte batez gogoan izango dute abenduaren 18ko Immigranteen Nazioarteko Eguna, hainbat jardueren bitartez. “Asko daukagu emateko” lelopean, ostiralean hasiko dira jarduerak, “Acceso a la vivienda y poblacion inmigrante” izenburuko solasaldiarekin. Horretan, SOS Arrazakeria Bizkaia taldeko Miguel Navarrok hartuko du hitza, 19:00etan, Algortako Villamonte kaleko kultur etxean. Egun berean, 21:00etan, “Welcome-Alma de clandestino” pelikularen proiekzioa izango da Areetako Andres Isasi Musika Eskolan. Hurrengo egunean, larunbatean, ipuin-kontatzea kulturartekotasuna eta bakea lortzeko tresna bezala erabiliko dute, 10:00etatik 14:00etara luzatuko den tailerrean. Boni Ofogoren eskutik, aisialdi begiraleei, gizarte-hezkuntza eta bitartekotzako profesionalei eta interesatu orori dago zuzenduta. Beharrezkoa da aurretik izena ematea, 944 660 151 telefono zenbakian. Tailerra Gauegun gaztelekuan izango da, Algortako Urgull kalean. Argazkian, lagun ugarik parte hartu zuten orain bi urte Etorkinen Nazioarteko Egunaren harira egindako mahai inguruetan / © Getxo.net.

Abenduaren 22an, asteazkena, 19:00etan, Emakumeak Kulturarteko Elkarrizketan zikloaren beste saio bat egingo dute, Jabekuntza Eskolaren baitan. Gaia etxeko enplegua izango da. Azkenik, Bizkaiko Caritas elkarteko Susana Cuesta abokatuak 2011ko maiatzeko 22ko hauteskundeetan atzerritarren parte hartzeaz mintzatuko da hilaren 23an, 19:00etan, Villamonteko kultur etxean. Jardueren helburua aniztasuna aitortzea eta haren balioaz jabetzea da eta berehalakotasunetik eta hurbiltasunetik aldaketei nahiz erronka berriei aurre egitea. “Oroimen-ekitaldiak nazioarteko elkartasuna sendotzeko aukera bikaina eskaintzen digu", Elena Coria Inmigrazioko Unitateko zinegotziaren arabera. Gainera, jarduerek migratzaileak diren pertsona guztien oinarrizko eskubideak zein langile bezala dituztenak aldarrikatzeko balio izango dute, “gizarteratzeko, kulturen arteko bizikidetzarako eta gizarte-kohesiorako funtsezko berme gisa”, gehitu du Coriak.


Gure gerra kulturalak II

(...) Bilboko izendegiak ere eman du zeresana 2017 hasiera honetan. Hiru izen kritikatu zituen esplizituki PPk. Eta izena aldatzeko ekimena adierazi zuen, gero atzera jo bazuten ere. Batetik: Dolores Ibarruri komunista «Stalin odolzalea erabakimenez babesteagatik». Bigarrenik: Zumalakarregi, Bilbo setiatu eta bonbardatu zuen jenerala «Condor legioari kale bat eskainiko ez litzaiokeen arrazoi berengatik». Azkenik: Sabino Arana «ETA erakunde terroristaren fenomenoa bezalakoak [...] ahalbidetu dituen ideologoa» izateagatik.

Mugimendu politiko guztiek ulertu dute kale izendegiak bizitza publikoaren terreno garrantzitsuak direla. Mugimendu iraultzaileek ere bai. Hala, Kremlinaren kanpoaldean, Alexander lorategian pentsalari handien obelisko bat egin zuten. Berez 1913an zegoen eraikia obelisko hura, Romanov-tarren erregetzaren urteurrena ospatzeko. Boltxebikeek honako izenak idatzi zituzten bertan: Marx Engles Liebknecht Lasalle Bebe Campanella Meslier Winstanley Moro Saint-Simon Vaillant Fourir Jaurès Proudhon Bakunin Txernixevski Lavrov Mikhailovskii Plejanov.

Ongi dago PPri esatea baietz, Bilbon badirela garrantzitsuagoak diren beste eztabaida batzuk. Baina bakearen eta ogiaren alde erradikalen izan zirenek ere bazekiten tokien izenak zentralak zirela. Eta afera honetan, ezin dute proposamen eraldatzaileenek progre erradikalarena egin. Iraultzaileak jarrera post-apokaliptiko bat izan behar du memoriarekin. Kritikoa noski. Baina zabala eta aberatsa. Eta bereziki egia historikoarekin konprometitua. Zergatik ez du Mirandek kale bat izango Bilbon. Ez nazia zelako. Pareko ekarpenik gabeko poeta eta artikulista fin bat izan zelako. Edo Rosa Luxemburgek. Nahiz eta askorentzat tamalgarria izan komunista batek izen bat izatea Autonomia karrikaren aldamenean. Politikak ez badu iniziatiba hori kapitalak izango du. Sabino Arana kenduko luketenek Vodafone izena jarri nahi izan zioten Madrilgo metro geltoki bati. Berlingo estadioak O2 telefono konpainiaren izena izan zuen. Egun Mercedes-Benz Arena izena du. Rosa Luxemburg hiltzeko modu asko dago. (...)


Biolontxeloa jotzeko modu berriak, Eñaut Zubizarretarekin

Aretxabaletako Eñaut Zubizarreta biolontxelo jotzailea Bartzelonan izan zen biolontxeloko goi mailako ikasketak egiten, eta egun, looper-arekin ibiltzen da, besteak beste, kantuak sortzen. Biolontxeloa jotzeko modu berriak bilatu ditu 25 urteko musikariak.


Agustin Toledo bergararrak omenaldia jaso zuen

Espainiako Boccia Txapelketan brontzezko domina eskuratzeagatik, omenaldia jaso zuen egubakoitzean. Ekitaldia, Santa Marina jaixak aprobetxatuz jokatu zen XV. Boccia Txapelketaren barruan egin zen.


Endika Igartzabalek Algortako Abra bertso sariketa irabazi du

Endika Igartzabal bertsolari gaztea nagusitu da Algortako Abra bertso sariketan. Gabiriarrak bakarka ateratzen duen lehen saria da, eta beraz, oso gustura dago.

Ostiralean jokatu zuten Algortako Fadura garagardotegian sariketa, eta Igartzabalekin batera beste sei gazte aritu ziren kantuan. Lehendabiziko atalean guztiak batera kantatu zuten. Gero puntuaziorik onena atera zuten bi bertsolariak finalera pasatu ziren: Maddi Ane Txoperena eta Endika Igartzabal. Lanak behin bukatuta, epaimahaikoen iritziz gabiriarra aritu zen hobekienn, eta txapela eskuetan zuela etxeratu zen


Herri Babesakoek suhiltzaile mozorrotzera deitu dituzte ume eta familiak

Bermeoko Herri Babesako boluntarioek beste kanpaina bat abiarazi dute. Familian denbora pasatzeko aukera “polita” izan daitekeelakoan, umeak zein familiak suhiltzaile mozorrotzera deitu dituzte.

Bakoitzak gura dituen arropak, tresnak, dekorazioa…erabiltzeko aukera dauka. Facebook, Twitter edo Instragram sare sozialetatik bidali daitezke ateratako argazkiak (pribatutik) edo BermeokoHerriBabesa@gmail.com-era. Jakinarazi dutenez, noizbehinka sare sozialetan zabalduko dituzte herritarrek bidalitako argazkiak.

Bestalde, Herri Babesaren drivean, berrogeialdian umeei laguntzeko asmoz, eurei zuzendutako material didaktikoa ere jarri dute. Arreta berezia behar duten umeei zuzendutako materiala ere badagoela diote.

Eta, oraindik, suhiltzaileen kamioien argazkiak batzen ere badabiltza, bai eta maketak ere.

Konfinamendua amaitzerakoan sorpresaren bat egongo dela esan dute Herri Babesako boluntarioek.


Lan erreformak Konstituzionalaren bermea dauka

PPren dekretuaren edukia legezkoa dela esan dute zazpi epailek eta aurka azaldu dira lau; beraz, Espainiako Auzitegi Konstituzionalaren oniritzia dauka erreformak.

Langileen lan baldintzak era nabarmenean okertu dituen Espainiako Gobernuaren lan erreformak herrialde horretako Auzitegi Konstituzionalaren bedeinkapena dauka. Madrilgo Gizarte arloko epaitegi batek Espainiako Konstituzioaren aurkakotasuna helerazi zion goi epaitegiari, eta auziari erantzuna eman dio orain: 2012ko otsailean gobernuak onartu zuen lan erreforma legezkoa da, hala forman (dekretu bidez onartu izana) nola edukian.

Auzitegi Konstituzionaleko zazpi epaile erreformaren legezkotasunaren alde azaldu dira, eta lau aurka. Kaleratzeengatik erreformak finkatu dituen kalte ordainak zeuden ezbaian, baina auzitegiak esan du legezkoak direla. Lehen aldia da Espainiako Auzitegi Konstituzionalak lan erreformari buruzko ebazpena ematen duela. Madrilgo epaitegi berak hamasei aldiz helarazi dio konstituzioaren aurkakotasuna, baina horietan guztietan ez du auzia tramitera onartu Konstituzionalak.


Espainiako Ordezkaritzara kateatu dira Ernaiko zortzi gazte, Altsasuko gazteen askatasuna eskatzeko

Espainiako Poliziak atxilotuta eraman ditu Iruñean, Espainiako Ordezkaritzan, kateatu diren gazteak. Altsasuko auzian zigortutakoen absoluzioa exijitu du Ernaik, eta mobilizazioetara deitu dute.

Hainbat mobilizazio iragarri zituen Ernaik Altsasuko auzian zigortutako gazteen alde, ekainaren 16an, auzipetuen gurasoek antolatutako manifestazioaren aurretik. Ezker abertzaleko gazte erakundeak Espainiako Gobernuak Iruñean duen ordezkaritzan egin du protesta horietako bat. Hainbat kide ordezkaritza barrura sartu dira, gaur goizean, eta eraikinaren kanpoaldean kateatu dira haietako zortzi, ondoren.

Ordu bete inguru kateatuta egon ondoren, Espainiako Polizia agertu da ordezkaritzan eta protestan ziren gazteak identifikatu ditu. Kateatu dire zortzi gazteak, berriz, atxilotuta eraman dituzte, desordena publikoa eta desobedientzia leporatuta.

Altsasuko gazteei bi eta hamairu urte arteko espetxe zigorrak ezarri zien Auzitegi Nazionalak, leporatzen zaizkien gertakariak terrorismo delitua ez direla ebatzi arren.


'Deun' zamaontzia uretaratuko du gaur Balenciagak

Portu zuzendaritzak jakitera eman duenez, gaur arratsaldean uretaratuko du Balenciagak Deun izeneko zamaontzia. Itsasgorarekin izango da, 17:30ak aldera.

Zuzendaritzatik kontuz ibiltzea eskatzen zaie piraguistei, arraunlariei eta ibaiko beste erabiltzaileei.


Haitiko Gobernuak amaitutzat eman du bilatze eta erreskatatze epea

Orain, kaltetuei oinarrizko laguntza banatzen eta azpiegiturak eraikitzeko lanetan jarriko dituzte indar guztiak.

Hainbat herrialdetatik jaondako 1.918 sorosle eta 160 txakur ari ziren oraindik hondakinen artean hilaren 12ko lurrikararen ondorioz harrapatuta geratutako jendea bilatzen eta ateratzen. Atzo 82 urteko emakume bat eta 22ko gizonezko bat bizirik atera zituzten aiurrien arteatik.

Baina lan horiek bertan behera uztea erabaki du gaur Haitiko Gobernuak, eta indar eta halegin guztiak bizirik ateratakoei oinarrizko laguntza ematen eta azpiegiturak berriro eraikitzen jartzea.

Hilaren 12ko lurrikaren ondorioz _Richter eskalaren arabera 7,3 gradukoa izan zen_ 111.499 pertsona hil dira Gobernuak atzo emandako datuen arabera. Heriotza horiez guztiez gain hondamendi itzela eragin zuen Haiti hegoalde guztian, lehenagotik pobrea zen herrialdea are eta behartsuago utziz.


Denboraldiaurrea, Suitzan

Servette, Sion eta Fenerbahce taldeen aurka jokatuko dute Suitzan.

Athletic Clubek uztailaren 3an 2017/18 denboraldiaurreari ekingo dio Lezaman.

Halaber, taldeak denboraldiaurreko egonaldia egingo du Crans Montanan eta Yverdon les Bainsen (Suitza) uztailaren 10etik 18ra eta Cluben espedizioa Grand Hotel du Golf et Palacen -Crans Montana- eta Grand Hotelean -Yverdon les Bains- egongo da.

Lan saioak 'Terrain des Palettes' futbol-zelaian, Bluche herrian, egingo dira, zehazteko dauden egun eta ordutegietan.

Aurreikusita dago Servette, Sion eta Fenerbahce taldeen aurka jokatzea bertan.


Baztan-Bidasoaldeko ekoizleen produktuen merkatua eginen dute Beran abuztuaren 12an

Hilabeteko bigarren larunbatean, 10:00etatik 13:30era eskolako arkupeetan

Baztan-Bidasoaldeko ekoizleen produktuen merkatua izanen da abuztuaren 12an, hilabeteko bigarren larunbatean 10:00etatik 13:30era Berako Rikardo Baroja eskolako arkupetan.

Merkatu hau hilabetero antolatzen hasia da Berako udala, hilabeteko bigarren larunbatean. Bertan, barazkiak, gasnak, eztia, sagardoa, arraultzeak eta bertze produktuak erosteko aukera izanen da, denak gure eskualdean ekoiztuak.


Mutxurdin

Haize hegoa, gau epela, ilargiaren argi; mutxurdinak leihoetan, teilatuan katu bi...». Mutxurdina: motz (bulba) eta urdin-en (ilezuri) batura omen, Orotariko Euskal Hiztegiaren arabera «solterona» (neskazaharra) edo «keinu garraztua duen emakumea».

Bada, hasi ei zen behinola Txirrita «neskazahar bat tentatzen» eta ezkontzeko eskatu zionean, neskaren amak dotea exijitu. Bertsolariak orduan, errezeloz edo, ezkongaiaren iraganaz galdetu zion: «Diru truke alaba nahi zenuke saldu, le(he)nago erostunik ez al zaio azaldu?». Erostunen faltan, Madalenara joaten ei ziren neskazaharrak Santari nobio bana eskatzera. Baina «Santak erantzuten die buruaz ñar-ñar, ya no es hora, no valeis nada. Zer nahi duzue, bada, nik egitea? Zuen denbora pasatua da!». Pasatu, zertarako? oihukatu ei zion neska haietako batek. Santarekin gogaituta, agian, Abadinora joango ziren gaurko lako egun batez, eta hantxe ibiliko «Abadino San Blasetan, neskazaharrak bentanetan; mutilzaharrak engainetan, Abadino San Blasetan».

Haize hegoa Abadino San Blasetan, mutxurdinak leihoetan... Eta, gaur egun, Txirritaren eskolako gazteek ez dakite «mutxurdin»-ek zer esan gura duen, baina bikoterik (senarrik) eta seme-alabarik ez daukaten emakume helduak epaitzen segitzen dute. Haize hegoa Abadino San Blasetan; mutxurdinak leihoetan, neskazaharrak bentanetan, teilatuan katu bi.


Kristina Mardaraz: 'Ez dago esaterik Lopategik zenbat erein zuen'

Jon Lopategik bertso erakusten egindako ahalegina amaiezina dela kontatu digu Mardaraz irakasle eta bertsolariak.

Jon Lopategik bertsotan beste bertsogintzan irakasle egindako lana goraipatu du Iurretako irakasleak. Unai Iturriaga eta Igor Elortza bere eskolara eramaten zituen mutikotan Iurretako eskolan ere zaletasuna pizteko. Haurrak furgonetan hartuta eramaten zituen Kanpantxura bertsotan ikasteko egonaldietara. Irakasle zorrotza eta begi onekoa zela ere kontatu du Kristina Mardarazek 'Amarauna' saioa'n, segituan antzematen ziola ona zetorrenari. Bertsoari eskeinitako denbora etxekoei kendu ziela ere kontatu digu, eta Jon Lopategik emazteari bueltatu nahi izan ziola eskeini ez zion denbora.


Arte-ikasketetan sakontzeko laguntza, 2007

Non argitaratua:NAO 30. zk., 2007ko martxoaren 09koa (ostirala)

Onuradunak:

Deialdi honetan araututako beken xedea nafarrei nazioko nahiz atzerriko ikastetxeetan arte-ikasketak sakontze-ikastaroak egiteko aukera ematea da. Onuradunek bete beharreko baldintzak: 2.1. Nafarroan sortua izatea, edo 2007ko urtarrilaren 1a baino lehenagotik Nafarroan erroldatuta egotea. Azken baldintza hori erroldatze-agiriaren bitartez justifikatuko da, eta bekak irauten duen bitartean egoera horri eutsi beharko zaio. 2.2. Beka zein ikasketa zabaltzeko eskatzen den kontuan hartuta, ikasketa horren izaerari dagokion ikasketa-titulu ofizialaren jabe izatea. 2.3. Helburu berberetarako beste bekarik ez izatea aldi berean. 2.4. Atzerriko prestakuntza-programa bat proposatzen bada, Hizkuntza Eskola Ofizialak luzatutako oinarrizko zikloaren ziurtagiriaren edo legez baliokidea den beste baten jabe izan behar da, ikastetxea dagoen herriko hizkuntzari dagokiona, edo zentroak ikastaroa ongi aprobetxatzeko eskatzen duen hizkuntzari dagokiona.

Epe-amaiera:

Eskaerak aurkezteko epea 2007ko maiatzaren 10etik ekainaren 9ra bitartean izanen da.


"Norbaitek ez duenean ezer galtzekorik oso arriskutsu bihurtzen da"

Podemos-Ahal Dugu alderdi berriko zerrendaburu izan zen Nafarroan Europako hauteskundeetan, baina argi dio bera ez dela inor alderdian. Iruñean bizi denez, hala ere, berari egokitu zaio lehen harreman publikoen ardura, bai hedabide bai alderdiekin.

Bartzelonan jaio zen (1965), baina Sant Vicent de Montalt-ekotzat du bere burua. Abenduaren 28koa, “inuzente egunean jaioa”, dio berak irribarrez. “Bai, esaten didate ondo datorkidala, ez naiz batere tentela baina dena konfiantza handiz hartzen dut. Hori bai, norbaitek traizionatzen banau, agur eta kito, ez dut bereziki gehiago gogoratzen”. Ekonomia Zientzietan lizentziatua, NUPeko irakasle, ekonomialari peritua, konkurtsoko administratzailea, Nafarroako Enpresarien Konfederazioan eta Nafarroako Industriaren Elkartean ere ikastaroak ematen ditu. Eta Atacc Nafarroako kidea da. “Aspaldi hasi nintzen begiratzen han-hemenka ekonomia kontuak eta konturatu nintzen telebistak sekulako gezurrak botatzen zituela; batez ere saiatzen gara herritarrak ekonomia kontuetan hezi daitezen, jasaten ditugun amarruez eta ahaldundu daitezen. Arrazoi berak eramaten nau Atacc edo Podemos-Ahal Dugura, jendeari esateko esna behar duela, gertatzen ari denaz jabetu. Hori da nire premia bakarra.

Donostia, Maiatzak 23. Europako Legebiltzarrerako hauteskunde kanpaina, kanpaina bukaerako mitina da. Hegoaldeko lau herrialdeetako zerrenda buruak dira hizlari eta Joan Josep Boschen hitz hauekin ekin zion bere hitzaldiari.

“Ni katalana naiz eta 2007tik Iruñean bizi naiz. Ohartzen naiz Iruñean diren desberdintasun politikoekin eta nazional sentsibilitate desberdinekin. Katalana naiz eta oso adi nago nire lurraldean gertatzen ari den prozesu soberanistarekin. Podemos Madrilen sortua da, baina kasu guztietan herritarren ahotsa entzutearen aldeko apustua egiten du eta ez du inolako oztoporik jarriko katalanek, euskaldunek, nafarrek edo beste edozein komunitatekoek eska dezaketen kontsultari. Ulertuko duzuen bezala, nire hitzaldia gazteleraz izango da, ez bainaiz euskaraz hitz egiteko gai, euskaraz hitz egin nahiko nukeen arren. Nire hitz zintzo hauekin, zuenganako konplizitatea adierazi nahi dut. Eskerrik asko”.

Iruñea, ekainak 7. Gure Esku Dago giza katearen bezperan ari gara egiten elkarrizketa. Berritsua da Bosch, politikarien zuhurtziarik gabekoa, freskoa eta elkarrizketa hasi gabe ere bota eta bota ari da.

“Irakurri dizudan honekin dagoeneko bidali dizut mezu bat. Hala ere giza katea gai gatazkatsua izan da Nafarroako Podemosen. Ez dugu sostengatu, baina joateko askatasuna eman dugu. Nafarroa ez da Gipuzkoa bezalakoa eta Erribera ere hor dago. Herriek erabaki dezaten alde gaude, baina kasu honetan Nafarroak erabaki behar du. Niri berdin litzaidake Arens de Munt edo Val de Aranek Katalunia ez izatea erabakiko balute, herritarrek erabaki behar dute beti.

Hori ez doa kontrajarria Gure Esku Dagok dioenarekin, honen Nafarroako adarrak argi adierazi du nafarrek erabaki behar dutela.

A bai? Ez, ez zegoen hain argi, Durango eta Iruñea lotzen dira eta horrek mezu bat du bere baitan. Baiezkoa eman izan bagenu, Nafarroako Podemoseko batzuk ezetza emango zuten. Beraz, askatasuna eman eta listo.

Hauteskunde aurretik politikaria ez zinela zenion. Eta orain?

Orain berdin, bestela a ze kokotekoak emango dizkidan amak harrapatzen banau! [Barreak]. Ez naiz politikaria eta espero dut ez izatea, nire lana dut eta horrekin jarraituko dut. Eskuineko lagun batek atzo bertan esan zidan: “Zer uste duzu Podemosen ez duzuela ustelkeriarik izango?”. “Bada, nik zer dakit –esan nion–, egongo dira akaso, baina ziurtatu ahal izango dut baldin bada norbait kanporatuko dugula eta saiatuko garela zigortua izan dadin, eta ostiraleko kontseiluko indulturik gabe”. Nik ez dut pezeta bat nahi Podemosetik, nire lana dut eta kito.

Baina politika egiten duzu, politika egiteko beste modu bat aldarrikatzen duzue…

Bai, hala da, ikusten dudalako guk egiten ez badugu besteek egiten dutela herritarren aurka, eta kokoteraino nago. Askotan abstenitu naiz, baina egoera jasanezina bihurtzen da eta sentitzen duzu zerbait egin behar duzula. Pertsona onak ezer ez egitea, hori da maltzurrak arrakastarako behar duen bakarra. Orduan pentsatu nuen, ‘brikolagean oso txarra zara, marrazten ere bai eta beste hainbat gauzetan ere txarra, baina gauzak azaltzen oso ona zara –hori esaten didate ikasleek ere, kar, kar–, baduzu jendearengana iristeko gaitasuna, beraz egin zerbait txo’. Gobernatu eta halakoak? Ez, ez, nik jendea astintzen dakit eta horretan nabil. Baina izandako emaitzak izan ditugu eta orain denak datoz nigana, bai hedabideak eta bai beste politikari batzuk, eta ni ez naiz ezer Podemosen, 23. postuan aurkeztu eta eserlekua atera ez zuen hura besterik ez –baldintza zen ez ateratzeko postuetan joatea–. Hori bai, orain ezagunena naiz Nafarroan, besterik ez.

Boterearen erantzuna oso gogorra izan da. Zuek diozuen kasta horrek beldurra sentitu du?

Beldurra… hainbeste ez dakit, baina arduratuta badaude. Niri ez zait gustatzen kastarena erabiltzea –nahiz eta hala dela uste dudan–, ulertzen dut Pablo Iglesiasek erabiltzea baina ez doa nire izaerarekin eta ez naiz eroso sentitzen, nahiago dut inor irainduko ez duena erabili. Orain PPn eta PSOEn goian daudenak oso ustelduta daude. Euro bat gastatu gabe sekulako eztanda ekarri dugu. Ohiko alderdiek boto-papera bidali dute etxe bakoitzera eta horrek papertxoko 10 zentimoko kostua du. Beraz, 25 milioi pertsonari bidali zaienez, 2,5 milio euro horretan bakarrik gastatu dituzte. Hori bankuen maileguetatik ateratzen da. Gurea gure poltsikoetatik: txapak, fotokopiak, mitinetara joateko gasolina gure patrikatik… Uste dut barrabaskeriak egingo dituztela gure aurka, bereziki hainbeste arduratzen dituen Pablo Iglesiasen aurka, baina arazo bat ere badute eta hori da gure indargunea: gu oso pertsona libreak gara, ez dugu ezer espero eta norbaitek ez duenean ezer galtzekorik oso arriskutsu bihurtzen da. Horrela izan da humanitatearen historia, txiroek bakarrik irabazi izan dute asko izan direnean.

Nafarroan, lehenbiziz ikusi da oposizioak gobernua har dezakeela datorren urteko foru eta udal hauteskundeetan.

Bai, agian. Guretzat, dena den, orain garrantzitsuena jendeak parte-hartzea da, herritarrak ahalduntzea. Ohiko alderdiek molde zahar eta muga asko dituzte eta Ezker Batuko eta PSOEko oinarrizko jendeak oso ondo ulertu du gure mezua. Duela egun batzuk Nafarroako ezkerreko zenbait jenderen bilera bat egin zen, hauteskundeetako irakurketa egin genuen eta beste hainbat kontu. Sakonean, ni ohartu nintzen haiek kalkulu politikoetan ari zirela, batek eta besteak zenbat boto atera dezaketen pentsatzen. Nik bukaeran hartu nuen hitza eta zera esan nien: “Aizue, berdin zait botoak zuek eramaten badituzue, nire mitinetan ere esan izan diet entzuleei, nahi ez badute ez emateko botorik Podemosi, baina ez geratzeko etxean, esnatzeko eta botoa emateko. Nik aldaketa nahi dut, jendeak botoa ezkerreko alderdien alde eman dezan, aldaketa haiek egiten badute hobeto, ni etxera joango naiz tenisera jolastera eta listo, hori da nahi dudana. Ni ez nintzen aurkeztu Nafarroan pentsatuz, Europan baino.

Baina urtebete barru Nafarroan zer egin erabaki beharko duzue.

Badakit eta zirkuluak [Podemoseko batzarrak] erabakiko du. Orain antolatzen ari gara eta lan itzela dugu. Hauteskunde aurretik batzarretan 14-18 pertsona biltzen ginen, hauteskunde ondorengo astebete eta erdian baginen 200 eta handitzen jarraitzen dugu, bakoitzak beste bi ekartzen dituelako. Milaka izango gara. Eta batzarrean hitz egiteko aukera banu, esango nieke: “Eta orain, bozka nahi duzuena, baina mugitu, astindu, aldatu! Beraz, hara laburpena: nire interesa? Hau alda dadila. Non? Ahal den toki guztietan. Norekin? Aldatu nahi duenarekin. Ni Ezker Batukoa edo PSNkoa banintz zera esango nuke: zein da produkturik freskoena, modan dagoena? Podemos. Ba orduan, denak Podemosera, eta arrakasta itzela litzateke. Baina ez dute halakorik egingo, hierarkia egitura zaharkituak dituztelako eta jendeak ez duelako horretan sinesten, haiek beren kalkulu politikoetan daudelako.

Oinarrizko zein lauzpabost punturen gainean eraiki behar da alternatiba.

Ezkerrak gauza asko ditu amankomunean baina, hasteko, PSOE ez da ezkerrekoa eta gainera hilda dago. PSOEeko maila guztietako jendea hurbiltzen ari zaigu. Ezker Batua bai, jakina, ezkerrekoak dira eta Bildu ere bai, baina Nafarroako identitate kontuengatik zapaia dute hauteskundeetan. Oro har ari naiz pentsatzen: zor publikoa kontrolatu behar da dirua eduki ahal izateko, AHT geldiarazi, Navarra Arena eta Los Arcoseko zirkuitua astakeriak izan dira, jantoki sozialak eta Cáritas sostengatu, etxegabetxeak geldiarazi… funtsean finantza sistema baino herritarren erreskatea gauzatu.

Nola antolatuko zarete?

Lan itzela dugu alor horretan, baina gure ezaugarriak zintzotasuna eta gardentasuna izango dira. Pablo Iglesiasek bildu du jende talde bat antolaketa proposamen bat egin dezan eta udazkenean erabakiko dugu. Batzarra oso demokratikoa da, baina ez du denerako balio, batez ere erabaki azkarrak hartu behar direnean. Nafarroako zirkulua –oraingoz Iruñekoa horrela deitzen dugu– ekainaren 21ean egingo dugu. Iruñean hasi zen Podemos Nafarroa, baina gero Tuterako Podemos sortu zen eta orain beste toki batzuetan ere sortzen ari dira, nahi duenak sortzen baitu zirkulu bat; interesgarriena ahalik eta gehien sortzea, herrietan eta auzoetan.


Hernani-Urnieta autobideko obrak egiteko lehiaketa irekia deitu du Diputazioak

Urumeako autobideko obrak egiten ari da Diputazioa eta Hernani eta Urnieta arteko obrak egiteko deialdia deitu berri du. Atzoko boletinean agertzen da lehiaketarako deialdia 38.187.366 euroko aurrekontuarekin. Enpresak aurkezteko epea otsailaren 2a da eta obrak egiteko 22 hilabeteko epea izango dute. Horrek esan nahiko du 2008 urte ingururako bukatuta egon litekeela Urumeako saihesbideko Hernani-Urnieta zatia. 3,1 kilometro luze Hernanitik Urnietara Zati horrek 3,1 kilometro izango ditu eta Hernanitik Urnieta hegoalderainoko ibilbidea egingo du. Autobideak 7 metro zabal eta bi karril izango ditu norabide bakoitzean, 2 metroko mediana batek bananduko ditu norabide biak. Diputazioak bidalitako informazioaren arabera bi enlaze izango ditu zati berriak, bata Urnieta iparraldean eta bestea Urnieta hegoaldean, bi kasuetan errotonda haundi batzuekin egingo da GI-131 errepiderako lotura (gaur egun Errekaldetik Andoainera iristen den errepidea). Mandazubiko errotonda Lehiaketa publikora deitu duten obra zatia Mandazubiko errotondan hasten da, bertan egingo da Hernaniko hegoaldeko bariantearekin konexioa, eta asmoa da, bariantea desdoblatzean, autobia berria Donostiaraino iristea. Obra honetan, Mandazubi eta Bakero baserriak botatzekoak dituzte Hernanin eta jabeek keja azaldu izan dute espropiazioren modu eta baldintzekin. Mandazubiko errotondan bertan egoera salatzen duen kartel haundi bat jarrita daukate Bakero baserri parean. Martutenerako zatia obratan Urumeako autobideak Donostia eta Andoain elkartuko ditu Astigarragan barrena. Momentu honetan egiten ari dira Donostiatik Martutenerako eta Martutenetik Hernanirako zatiak; Urnieta-Hernani zatia da lehiaketa publikora deitu dutena eta Diputaziotik jakitera eman dutenez laster aurkeztuko dituzte lehiaketa publikora Urnietatik Andoainerako bide zatiko obrak.


Azkar iritsi nahi baduzu bakarrik joan zaitez. Urrutira iritsi nahi baduzu aldiz, taldean joan zaitez

Azken urte hauetan hainbat eta hainbat enpresetan antolaketa eredua guztiz birmoldatu da. Garai berri hauetan enpresen antolaketa aldatu egin da. Gehienetan beste biderik ez dagoelako. Mundua aldatzen den heinean, enpresak ere aldatu egiten dira eta horren adibide nagusia Google enpresa amerikarra da.

Maiatzean Laszlo Bockek “La Nueva Formula de Trabajo” liburua publikatu zuen, eta bertan, Googlelek pertsonak nola kudeatzen dituen aipatzen da. Laszlok argi uzten digu enpresa baten baliabide garrantzitsuena berau osatzen duten pertsonak dela. Enpresako langileen antolamendua 3 taldetan banatzen dute bertan: %20a talentu askoko pertsonak dira, %70 balorazio altukoak eta %10 hobetu behar duten pertsonak.

Google eredu horizontala duen enpresa da eta bere planteamenduak ikuspegi zabala du. Eredu honekin langileen errendimendua eta efizientzia handitzen doa taldearen errendimendu eta efizientzia handitzen doan heinean. Langileak beraien lider eta zuzendarien konfiantza dute eta hauek Google markaren enbaxadore bihurtzen dira, beraien familia eta gizartean efektu progresibo bat sortuz.

Google eredua talde lanean oinarritzen da. Langile bakoitza bakarra da eta bakoitzak taldeari ematen dizkion ezagutza eta esperientziak oso garrantzitsuak dira. Horrela sortzen baitituzte jakintza anitzeko talde eta enpresak.

Taldean lan egiteko aspektu garrantzitsuak aipatzen dizkigu Laszlok:

• Zure taldea ezagutu. Pertsona bakoitza ezberdina da.

• “Ni”-tik “Gu”-ra.

• Eskerrak ematea doakoa da.

• Feedbacka eman.

• Lider gisa dituzun hutsuneak onartu eta zuzentzen saiatu.

• Enpresa kideak erabakien parte sentitu behar dira.

• Taldean Komunikazioa, komunikazioa eta komunikazioa behar da.

• Gauzak egitearen “zergatia” azaldu ezazu.

• Taldekideekin harreman informalak mantendu itzazu.


Idiazabalgo gaztain jatean izena emateko azken eguna gaur

IDIAZABAL // Hilaren 19an egingo da Idiazabalen jubilatuen elkarteak urtero egiten duen gaztain jatea.Bazkide guztiek parte hartu dezakete. Gaur da izena emateko azkeneko eguna, 18:00etatik 20:00etara, elkartean bertan. Aurretik, baratzuri zopa prestatu eta banatuko dute, gaztainak eta kafearekin amaitzeko, hiru euroren truke.


Tio Teronen Semeak, Arrasaten 'Festamendua' ikuskizunarekin


«Zero zabor aroan» sartuta Gipuzkoa «punta-puntan» jarriko dela iragarri dute

Hondakinen kudeaketan egin diren urratsekin segitu behar dela esan du Zero Zabor taldeak.Agintari eta gizarte ordezkari ugari elkartu ditu

«Zorionez, hondakinen kudeaketaren inguruko eztabaidak dagokion lekua hartu du gizartean», nabarmendu zuten atzo, Usurbilen (Gipuzkoa), Zero Zabor ingurumena babesteko elkarteak antolatuta egin zuten ekitaldi bateko jendaurreko ekitaldian. Eztabaida horrek hondakinen kudeaketaren auziari «benetako» konponbidea emango diola nabarmendu zuten, eta Gipuzkoari aukera emango diola, «zero zabor aroan» sartuta, munduan «punta-puntan» jartzeko gaiari buruzko ikerketetan, neurrietan eta teknologian. «Ezin dugu aukera hori galtzen utzi, etorkizun iraunkorra eraikitzea guztion ardura baita».

Gaiari buruzko eztabaida antzuak alboratzeko deia egin zuten: «Osasuna eta ingurumena gai zeharlerrokoak dira guztiz. Utz diezaiogun behingoz gai hau gure artean lehian ibiltzeko erabiltzeari eta jar gaitezen baikortasunez auzolanean». Mezua indartzeko, saioaren amaieran argazki bat egin zuten hondakinen inguruko eredu zirkularra irudikatuz. Gizarteko ordezkari —alderdi politikoetakoak, sindikatuetakoak, unibertsitatekoak— eta agintari ugari joan ziren Usurbilera, deialdiarekin bat. Han izan ziren, esaterako: Gipuzkoako Foru Aldundiko Ingurumen diputatu Iñaki Errazkin; GHK Gipuzkoako Hondakinen Partzuergoko lehendakari Ainhoa Intxaurrandieta; Tolosaldeko, Debagoieneko eta Sasietako mankomunitateetako ordezkariak, eta hainbat udaletako —Pasaia, Bergara, Orexa, Usurbil eta abar— alkate eta zinegotziak; Zubietako herri batzarreko kideak ere bai.


Euskal familien ekonomiarekiko konfiantza handitu egin da

2016ko laugarren hiruhilekoan, euskal familien konfiantzak hobera egin du hirugarren hiruhilekotik (-3, ehuneko +2 puntu) eta sendotu egin da suspertzea. Hori da Laboral Kutxaren 2016ko 4. hiruhilekoari dagokion Euskal Kontsumitzaileen Konfiantza txostenaren ondorio nagusia.

Urteko batez besteko balioa (-5) 2015ean (-6) baino zertxobait hobea izan da, 2014ko datu txar hartatik (-19) urrun. Familien konfiantzaren hobekuntza hori Europan ere izan da (-6, +1 puntu). Urtearen lehen zatiko zailtasunak Espainian (-4, +2 puntu), Erresuma Batuan (-5, +1 puntu) eta Frantzian (-13,

+1 puntu) gainditu egin dira, Alemaniako posizio hobearen aurrean (-2, +1 puntu).

Hala ere, Laboral Kutxaren esanetan, EAEko familien konfiantzak ez du lortzen nahi adinako joera gorakorra. Hori arrazoi hauengatik gertatzen da, Laboral Kutxaren iritziz: euskal familien konfiantza enpleguarekiko egiten duten irakurketaren araberakoa da hein handi batean: 2016ko laugarren hiruhilekoan, enpleguak, datozen 12 hilabeteetan, bilakaera hobea izango duela uste dute (9, ehuneko +6 puntu). Faktore erabakigarria da hori familiek familiaren ekonomiarekiko konfiantzari eusteko (-3, +1 puntu), oraindik balio negatiboetan dagoen arren. Horrek azaltzen du, neurri batean, aurrezteko gaitasunaren inguruko aurreikuspen negatiboaren beherakada (-12, -2 puntu).

Kontsumo handia suspertzea falta da

Azken finean, Laboral Kutxaren hitzetan, “EAEko familiak uzkur daude oraindik ekonomia orokorraren suspertzearekin” (-5, +2 puntu); izan ere, IV. hiruhilekoan hobera egin arren, 2016ko batez besteko balorazioa (-7) 2015ekoa (-4) baino pixka bat okerragoa da. Emaitza horiek 2016an enplegua suspertzearen inguruko konfiantzak konpentsatzen ditu (3, ehuneko +6 puntu).

Horren ondorioz, euskal familiak ez dira animatzen oraindik “erosketa handiak” egitera, etxebizitza, adibidez. 2016an, “erosketa handiak” egiteko unea izateari buruzko balorazioa hobetu egin da 2015ekoarekin alderatuta (-19tik -8ra), baina erosteko benetako asmoa ez da ia suspertu, balio negatiboetan jarraitzen baitu, 2015ekoetatik oso gertu (-12tik -10era).

Euskal familiek berreskuratu egin dute berehalako eta eguneroko kontsumoa, baina kontsumo handia ez da sendotasunez suspertu, ez behintzat ibilgailuen erosketak izandako suspertze txikitik harago. Krisiaren aurreko datuetatik behera jarraitzen dugu alor horretan. Eta etxebizitza erosteko erabakia ez atzera ez aurrera dago oraindik.


Liburu ondraduak

Historia-liburu ondradu gutxi egiten dira. Gehienak, ia denak, ideologia edo interpretazio jakin batzuen menekoak izaten dira. Bereziki, gurea bezalako herri politizatu batean -ba ote politizatu gabeko herririk?-. Lehengoan, ordea, liburu ondradu baten aurkezpenean egon nintzen Iruñean. Liburuaren izenburua: Nafarroa, historiaren hariak. Egilea, berriz, Bixente Serrano Izko.

Zertan da ondradu liburu hau? Izenburuan berean islatzen du, adibidez, ez duela Nafarroako Historia ardatz hartu, baizik eta Nafarroan gertatutako historien hariak. Historien historia bat. Pluralean. Liburuaren hitzaurrean, azaleko izenburua irakurri ondotik begiek atzematen duten lehenean, hala dio Serrano Izkok: "Ez dakit zer den Nafarroa, historialaria naizelako". Erantzun eta argudio sendoegiak aurkitzen ditugu historia liburuetan, nonbait. Nire ikasleei historia hutsunez beterik dagoen zerbait dela erakusten diet lehen-lehenik.

Wislawa Szymborskak erraten zuen elkarrizketa batean bere "ez dakit" urte askotan bilatutakoaren emaitza dela. Laurogeitaka urte dituen poeta honen azken liburua galderaz beterik dago. Serrano Izkoren liburu mardula bezala.


Yone Boutiquek bueltako lehen partidua jokatuko du bihar Ibarran

yone Boutique bihar hasiko da bueltako partiduekin. Ibarran jokatuko du, Denak Tabernaren kontra, aurten lehenengo aldiz goizean. Aurreko partiduan hernaniarrek 4-1 irabazi zien Ibarrakoei, baina Julen Giraldo entrenatzailearen esanetan «talde arriskutsua da, lehen postuetan dauden taldeen kontra emaitza oso berdinduak lortu baitituzte».


The Road- Errepidea

Azken aldi honetan, asko izan dira zazpigarren artean apokalipsiaren inguruan zertu diren lanak. Badirudi munduaren akaberarekin nolabaiteko obsesioa dagoela Hollywoodeko inguruetan. Espero dezagun zinearen akabua iragartzen duen zelanbaiteko seinalea ez izatea! Zinemagile amerikarrek gai hau jorratzen ahalegindu direnean gehienetan nahiko emaitza eskasak lortu izan dituzte. Gaurkoan gomendutuko dudan lan hau ordea, “The Road” (2009) izenekoa hain zuzen ere, salbuespen argia dugu, kalitate handiko lan baten aurrean gaude eta.

Akaso horren urrun ez dagoen balizko etorkizunean kokatzen da zintaren kontakizuna. Zinez goibel eta apokalipsiaren osteko mundu batean aita eta bere semea paraje seguru baten bila ari dira. Hondamendi misteriotsu batek planeta osoa txikitu egin du, hauxe da pelikularen protagonistek pairatu behar duten ingurua euren lasaitasunaren bilako bidaia desatseginean. Beren ibilaldian zehar bizirik geratzen diren gizasemeekin egingo dute topo, zeintzuk edo zoratu egin diren, edo gizajale bilakatu diren...

Lan hau Cormac McCarthy idazle amerikarrak 2006an idatzi zuen eleberri izenkidean oinarrituta dago. McCarthyk nobela honi esker 2007ko Pulitzer saria fikzio atalean eskuratu zuen. Bestalde, ez dugu ahaztu behar idazle honen beste eleberri batean oinarriturik Coen anaiek “No Es Pais Para Viejos” (2007), egun arte aitorpen handiena eskuratu duen euren lana, borobildu zutela. Oraingo honetan ere nabelaren izenburua errespetatu zuten jatorri judua duten zinemagile estatu batuarrek. Komeni da argitzea, baina, McCarthyren liburua 2005ekoa dela. Zinea eta Cormac McCarthyren arteko harremana ez da hortxe amaitzen, ezta gutxiagorik ere! 1992an idatzi zuen “All The Pretty Horses” eleberria, trilogia baten atala dena eta National Book Award izeneko saria eskuratu zuena, 2000 urtean Billy Bob Thortonek aukeratu zuen bere bigarren luzemetraia burutzeko. Bukatzeko, Todd Field amerikarrak 2010ean lan berri bat estreinatuko du, McCarthyren beste liburu batean oinarrituta egongo dena. Oraingo honetan 1985ean idatzi zuen “Meridiano De Sangre” izeneko lana izan da zinemagilearen aukera. Argi dagoenez, egile preziatua da Cormac McCarthy zinearen industrian.

Hasierako materiala primerakoa izanda ere, kasu honetan gertatzen den moduan, aktore-multzo on bat izan ezean ez dago zereginik, ez da emaitza onik lortuko. Ezin esan, ordea, zinta honen arazoa denik, ezta hurrik eman ere! Pelikula honek euren agerpen hutsarekin pantaila betetzen duten profesionalak barnebiltzen ditu, hala nola, Viggo Mortensen eta Kodi Smit-McPhee, aita eta bere semearen rolak maisuki antzezten dutenak. Viggorengandik espero zitekeen halako karakterizazioa, oso antzezle sendoa baita. Ezagunak dira borobildu dituen karakterizazio bikainak, bereziki David Cronenberg zuzendari kanadiarraren agindupean. Beste kontu bat da semearen papera bikain betetzen duen aktorearena. Neuretzat behintzat, erabat ezezaguna da eta zinez antzezteko rol zaila du. Hala eta guztiz ere, zeharo sinesgarri bilakatzen du bere pertsonaia, meritu handikoa dena.

Pelikula honen zuzendaria John Hillcoat australiarra da. Hauxe bere 3. lana da eta beste hiru ditu estreinatzeko data baten zain: telebistarako animazio-zinta bat, arraskata handiko “Red Dead Redemption” izeneko bidoejokoan oinarritutako mediometraia, eta beste bi luzemetraia, Hollywooden izen handia duten zenbait aktoreekin, hala nola, Christian Bale, Shia LaBeouf, Ryan Gosling edo Amy Adams. Ez da bereziki ezaguna den zinemagilea; jendeari galdetuz gero, ez dut uste bere izena hasierako postuetan agertuko zenik. Hala ere, filme honetan argi uzten du kalitate handiko profesionala dela, zinta ondo egituratuta eta planifikatuta baitago. Pantailaratzen dituen irudiek indarra eta sinesgarritasuna igortzen dute eta lan osoan zehar interesari eusten dio inolako arazorik gabe.

Gauzak argi utzi aldera, hasieratik zenbait kontu argitzea komeni da. Zinta hau ez da batere erraza ikusteko, deserosoa da erabat zuzendariak planteatzen duen eszenaratzea. Lan honen tonua erdiragarria da guztiz eta kontakizuna segitzeak ikusleari ahalegin txiki bat eskatzen dio, ez berebizikoa egia esateko, baina narrazioa lineala ez dela kontuan izan behar da, kontaketa denboran aurrera eta atzera saltoka dabil eta.

Amaitzeko, aurtengo Oscar sarietan ahaztua izan den pelikula baten aurrean gaudela komentatzea gustatuko litzaidake, inongo izendapenik jaso ez baitu. Are larriagoa da auzia, berrikuntza gisa, aurtengo edizioan pelikula onenari zegokion sarirako 10 hautagai egon direla kontuan hartzen badugu. Erabat sinestuta nago hainbat kandidatu baino bikaintasun handiago duela guztiz gomendagarria den zinta honek.


Lanbideren Administrazio Kontseilua eratu dute

Administrazio Kontseiluko kide guztiak, ELA eta LAB sindikatuak izan ezik, izan dira organoaren eraketan. Administrazio Kontseiluak lehen bilerarako deialdia egin du dagoeneko, otsailaren 17rako.

Administrazio Kontseiluko kide guztiak, ELA eta LAB sindikatuak izan ezik, izan dira gaur Gasteizen Euskal Enplegu Zerbitzuaren jardun-ildoak eta erabaki nagusiak arautuko dituen organoaren eraketan. Ekitaldian Enplegu eta Gizarte Gaietako sailburua eta Administrazio Kontseilu eratu berriko presidentea den Gemma Zabaletak hartu du parte.

Administrazio Kontseiluak lehen bilerarako deialdia egin du dagoeneko, otsailaren 17rako, 2011ko ekitaldian gauzatuko diren enplegu-politika aktiboen programarik garrantzitsuenetako batzuk lehenbailehen onartzeko.

Izan ere, enplegurako laguntzei buruzko programa nagusietako batzuei eutsi eta lehentasuna eman die Lanbidek, ezgaituak laneratzea sustatzeko eta langabeen lanbide-heziketa sustatzeko programei, besteak beste.

Administrazio Kontseilua

Administrazio Kontseilua Lanbideren gobernu-organo gorena da, eta hirukoa, paritarioa eta erabakitzailea da. Honako kide hauek ditu: Enplegu eta Gizarte Gaietako sailburu Gemma Zabaleta, presidentea; Enplegu, Prestakuntza eta Gizarteratze sailburu Javier Ruiz, presidenteordea; Lanbideko zuzendari nagusi Javier Ramos, idazkaria; eta 15 kide, Eusko Jaurlaritzaren zenbait sail, EAEko patronala eta euskal indar sindikal nagusiak ordezkatuz.

Hezkuntza, Unibertsitate eta Ikerketa Sailaren ordezko kidea Lanbide Heziketako sailburuorde Carlos Crespo izango da; Ekonomia eta Ogasun Sailak, berriz, Ekonomia, Aurrekontu eta Kontrol Ekonomikoko sailburuorde Andres Araujo izendatu du kide; eta, azkenik, Industria, Berrikuntza, Merkataritza eta Turismo Saila Eusko Jaurlaritzako Industria Garatzeko zuzendari Juan Jose Garayarrek ordezkatuko du Lanbiden.

EAEko patronalak, Confebaskek, honako kide hauek izendatu ditu: Nuria Lopez de Gereñu, Confebaskeko idazkari nagusia; eta Jose Miguel Ayerza, Francisco Javier Azpiazu, Juan Ugarte eta Jon Bilbao. Sindikatuak ordezkatuz, ELAK Mikel Noval eta Ioseba Villareal izendatu ditu; CCOOk Maria Dolores Garcia; LABek, Oihan Ostolaza; eta UGTk, Felipe Garcia.

ELA eta LAB sindikatuak

Administrazio Kontseiluan parte hartu gabe jarraituko dutela berretsi dute ELAk eta LABek, ez baitaude ados eraketa moduarekin eta erakundearen ahalmen eta egitekoekin.

"Lanbideren sorrera prozesu guztian Jaularitzak ez du gurekin harremanik eduki nahi izan, nahiz eta euskal langilegoaren %56 ordezkatzen dugun. Diseinua Confebaskekin eta CCOO eta UGTrekin adostu du", esan dute ELAk eta LABek, gaur prentsa ohar baten bidez.

Gemma Zabaleta Jaurlaritzako Gizarte Gaietarako sailburuak adierazi du ez dituztela baztertu bi sindikatuak, eta ateak irekita dituztela.

ELAk eta LABek uste dute "eskumen falta" dela-eta erakundeak ezingo duela enplegu politika propio bat izan. "Espainiako Gobernuaren politikari babesa emateko sortu da Lanbide, patronalaren interesen aurka doan ezer eztabaidatu ez dadin", erantsi dute.


PSOEk trikimailu legal bat baliatu du Estatuko Aurrekontuen kontrako betoa ekiditeko

Talde sozialistak zuzenketa bat aurkeztu du Kongresuan, Egonkortasun Legea premiaz erreformatzeko eta, ondorioz, Senatuak Espainiako Gobernuaren defizit muga berriari betoa jartzea saihestuko du.

Indarkeria matxistaren kontrako premiazko neurriei buruzko Botere Judizialaren Lege Organikoaren proiektuaren tramitazioaren baitan, PSOEk Egonkortasun Legea erreformatzeko zuzenketa bat aurkeztu du, bi kontu ezberdin badira ere.

Auzitegi Konstituzionalaren arabera, posible da Egonkortasun Legea bezalako lege organiko bat beste lege organiko baten bidez aldatzea.

Gauzak horrela, talde sozialistak aukera hori baliatu du gaur Kongresuan, Egonkortasun Legea bide azkarretik erreformatzea eskatu eta Alderdi Popularrak Senatuan ezarri duen blokeo egoera gainditzeko lehen urratsa emateko.

Horrenbestez, Senatuak Espainiako Gobernuak proposatutako defizit muga berriaren kontra bozkatu arren, proposamen hori Kongresura itzuliko da eta Beheko Ganberan gehiengo sinplearen babesa lortzearekin nahiko izango du aurrera egiteko.

Alderdi Popularrak eta Ciudadanosek gehiengoa dute Kongresuko Mahaian, eta litekeena da Egonkortasun Legearen erreforma atzera botatzea. Alabaina, gaurko mugimenduarekin PSOEk ez du zertan organo horretatik igaro beharko erreforma gauzatzeko, indarkeria matxistaren kontrako neurrien lege organikoaren baitan aldatuko baitu Egonkortasun Legea.

PSOE eta Espainiako Gobernua ziur daude Unidos Podemosek eta Kongresuko gainerako taldeek alternatiba hori babestuko dutela, Senatuak gastu mugari ezarritako betoaren kontra baitaude.


AEBek babestu dute Siriako oposizioak gobernuarekin hitz egitea

Faruk Al-Xaraa presidenteordearekin elkartu nahi du Moaz Al-Khatib NCSROF koalizioko buruak

AEBek bat egin dute NCSROF Siriako Iraultzaileen eta Oposizioko Indarren Koalizio Nazionaleko presidente Moaz al-Khatiben proposamenarekin. «Erregimenak interesik badu bakean, Siriako oposizioko koalizioarekin eseri beharko luke hitz egitera, eta Al-Khatib sendo babestuko dugu bere ekimenean», adierazi du Estatu Departamentuko bozeramaile Victoria Nulandek.

Al-Khatibek ez du Baxar al-Assad presidentea mintzakidetzat onartzen, ordea, eta Faruk al-Xaraa presidenteordearekin eseri nahi du. SNC Siriako Kontseilu Nazionalak, berriz, zehaztu du proposamena Al-Khatiben «ekimen pertsonala» dela, eta ez NCSROFen izenean egindakoa.


Arrasateko umeak, Arizti baserrian

Arrasateko ume talde bat Goizuetako aterpetxean egon da egun hauetan eta ekintzetako bat Arizti baserria bisitatzea izan zen. Bertan Mari Jose Zabalak dituen animaliak ikusi eta beraiekin kontaktuan eta jolasean ibiltzea izan zen.


Udaletxeko langileak danborradako zapiak saltzen

Danborradak aurten 50 urte beteko dituela eta, Azpeitiko Udalak balkoietan zintzilikatzeko zapiak jarri ditu salgai. "Azpeitiko Danborradak" liburua ere salmahaian egongo da erosi nahi duenarentzako. Argazkian, atzo goizean udaletxeko langileak zapiak eta liburua saltzen.


Sopelana ala Sopela eztabaidagai izango dute gaur aipatu udalerrian

Abenduaren 3ko Euskararen Nazioarteko Eguna dela eta, ekimen ezberdinak antolatu ditu Sopelako Udalak. Horien artean, gaur, asteartea, "Gure leku izenak, Sopelanatik Sopelara" izenburuko hitzaldia eskainiko du Mikel Gorrotxategi Euskaltzaindiaren Onomastika Batzordearen idazkariak. Hitzordua 19:30ean jarri dute, Kurtzio Kultur Etxean. Aipatu udalerriaren izenaren inguruan aspaldi polemika dago. 80ko hamarkadan Udalak izen biak erabiltzen zituen, "Sopela" euskaraz eta "Sopelana" espainolez. Horren testigantzak badaude eta Udalaren paper ofizialetan agertzen zen logotipoan horrela ipintzen zuten. Inguruko trafiko seinaleetan ere Bizkaiko Foru Aldundiak, Euskaltzaindiak hartutako erabakiari kasu eginez, herrira heltzeko seinalizazioan argi eta garbi "Sopela" agertzen zen. Baina, garai hartan, EAJk Euskaltzaindiari jaramonik ez egitea erabaki zuen "Sopela" izena baztertuz. 1997an Euskaltzaindiak bere erabakia berretsi zuen. Argazkian, Gorrotxategi "Getxoko izenak: aldeetxe eta leku izenak" liburua aurkezten Algortan.

Urte hauetan zehar polemika mahai gainean egon da. Duela gutxi Euskaltzaindiak berriro argitaratu du "Euskal Herriko Udalen izendegia" eta bertan aurreko erabakia indarrean mantendu du, udalerriaren izena euskaraz "Sopela" izan beharko litzatekeela berretsiz. Euskaltzaindiak erabakitakoari jarraiki "Sopela" erabiltzen du UKBERRI.NETek.

Euskararen Astea Sopelan

Azaroak 29, asteartea

19:30 “Gure leku izenak. Sopelanatik Sopelara” hitzaldia, Mikel Gorrotxategiren Euskaltzaindiaren Onomastika Batzordearen idazkariaren eskutik, Kurtzio Kultur Etxean.

Abenduak 1, osteguna

19:00 Bertso poteo musikatua Jon Maia eta Sustrai Colina bertsolariekin, Wladi-bostok musika taldeak lagunduta, udal pilotalekutik abiatuta.

Abenduak 2, ostirala

19:30 “Baginaren bakarrizketak” (Txalo produkzioak) antzezlana, Aitziber Garmendia eta Ainhoa Garai antzezleen eskutik, Kurtzio Kultur Etxean.

Abenduak 3, larunbata

19:00 Eriz magoa, Kurtzio Kultur Etxean.

Abenduak 4, igandea

19:00 "Haragizkoa”, hitza, musika eta irudia uztartzen dituen Omar Nabarroren ''Haragizko amoreak'' (Susa) poema liburuan oinarritutako ikuskizuna, Kurtzio Kultur Etxean. Edorta Jimenez (ahotsa) Rafa Rueda eta Jaime Nieto (musika) eta Joseba Barrenetxea (argazkiak).

Abenduak 3 eta 4, larunbata eta igandea

11:00-14:00 Haurrentzako tailerrak udal pilotalekuan: talo tailerra, globoflexia, txikientzako arte tailerra, txotxongilo tailerra, euskal mitologiako kamishibaia eta txapa tailerra.


Olentzero eta Mari Domingi udaletxean daude

Dagoneko jaitsi dira menditik Olentzero eta Mari Domingi kalera. Urtero egiten duten moduan, udaletxeko sarreran daude, umetxoak bisitan noiz joango zain.

Han egongo dira datozen egunetan astelehenean, kalejira egingo duten arte eta umetxoen gutunak batu. Aurten gainera, herriko ikastetxeek elkarrekin aterako dira astelehenean kantuan kalera.

San Martin, Aranzadi eta Mariaren Lagundia ikastetxeetako haurrak kantuan aterako dira gure herriko kaleetan zehar Bergara Gabon giroan murgilduz. Goizean hasita, ikastetxe bakoitzak bere ibilbidetxoa egingo du 11:30ean frontoi aurrean elkartu arte. Hortik aurrera, elkarrekin kantatuz ekingo diote bideari.

San Martin ikastetxeko haurrak Matxiategi kaletik iritsiko dira frontoi aurrealdera; Mariaren Lagundikoak Bidekurutzeta eta Ibargarai kaleetan barrena ibilbidea eginda; eta Aranzadi ikastolakoak, Irala kalea zeharkatuz, Kruz Gallastegitik Bideberrira agertuta.

Esan bezala, 11:30ean frontoi aurrean egingo dute bat. Bertan, Olentzero eta Mari Domingi izango dituzte zain monolito aurrean eta, haur guztiak elkartutakoan, 3 kantu abestuko dizkiete umeek. Ondoren hiru eskoletako ikasleek kalejiran jarraituko dute elkarrekin honako ibilbidea eginaz: Ibargarai kalea, Herrilagunak, Domingo Irala, Irizar ibiltokia, Barrenkaletik San Martin plazara.

Arratsaldean gutunak batuko dituzte

19:00etan, berriz, Olentzero eta Mari Domingik egingo dute kalejira. Udal biltegitik abiatuta, erdiguneko kaleetan barrena kantuan ibiliko dira eta San Martin plazara iritsitakoan, umeotxoen gutunak batuko ditu Olentzerok.


Palestinari buruzko hitzaldia, Urretxuko gaztetxean

HITZALDIA // Jon Mikel Fernandez Info7 irratiko esatariak Palestinari buruzko hitzaldia egingo du gaur, 18:30ean, gaztetxean. Jardunaldi internaziona- listen barruan antolatu dute. Bigarren hitzaldia martxoaren 12an izango da, 11:00etan. Samara Velte Berriako kazetariak Kurdistani buruz hitz egingo du. Brigadetan parte hartu nahi dutenek, askapena.org helbidean eman behar dute izena.


'Espeleotxiki' irteerak arrakasta izan du aurten ere

Euskal Herriko hainbat txokotatik etorritako neska-mutikoek Arrikrutzeko barrunbeetan ibiltzeko aukera izan zuten zapatuan, nagusiek lagunduta.

Arrikrutz-Oñatiko Kobak ireki zituztenetik Aste Santu jendetsuena izan da aurtengoa, eta bisitak Pazko Astera ere luzatu dira. Asteburuarekin bat eginez, gainera, Espeleotxiki irteera egin zuten zapatuan. Deialdiak arrakasta izan zuen, beste behin, gehienezko parte-hartzaile kopurua bete egin baita prestatutako ohiko ibilbidetik kanpo kobak dituen misterioak ezagutzeko.

Bertako zein Hego Euskal Herriko herrialde guztietako familiak zeuden Espeleotxiki-ko parte-hartzaileen artean. Kobetako harrera-lekuan azalpenak jaso, eta barneratu ziren, Arrikrutzerako ohiko sarreratik. Prestatutako ibilbidean behera joan, eta pasarela utzi zuten halako batean, kobazuloa bere berezko egoeran ezagutzeko.

Pasabide estuetan barrena pasa, erreka igaro edo eskaileretan gora eta behera ibili ziren neska-mutikoak, tarteka gidarien azalpenak jasoaz. Eta kobazuloak hainbat ezusteko oparitu zizkien, zenbait animaliatxo, esaterako.


Presoen eskubideak aldarrikatzeko

manifestazioa gaur

Euskal Presoek jasaten duten egoera salatu eta beren eskubideak aldarrikatzeko manifestazioa deitu du Amnistiaren Aldeko Mugimenduak. Gaur, Hernanin arratsaldeko 19:00etan aterako da manifestazioa plazatik.


Intza Gipuzkoako txapelketako finalean izango da

Partida zaila, trabatua izan da larunbat arratsaldean Kirol guneko pilotalekuan Intzako mutilek jokatu dutena. Ezker Hormako Gipuzkoako txapelketako finalerako txartela zegoen jokoan eta Intzako jubenilek majo sufrituta lortu dute finalerako txartela. Azken emaitza 22-16koa izan da.

Lasarte-Oriako bikote gazteak, Axier Arteaga eta Mikel Arangurenek, Aurrera Saiazeko Txiapuso-Aburuza bikotea izan dute aurrez aurre.

Asko kosta zaie irabaztea. Asier Arteaga eskuetatik larri samar dabil eta jokoan gehiegi sartu behar izan du Aranguren atzelariak ez ziolako behar beste lagundu atzeko koadroetan. Dena den, txartela poltsikoratuta, txapela janzteko aukera izango dute datorren astean.


Gure esku dago

Gaurkoan ohi baino beranduago sartu naiz ikasgelan. Jada eguneko errutinak eginda, garrantzitsua zirudien gai batekin zebiltzan bueltaka. Ikasgelan daramadan minutu pare batean, lau bat aldiz deitu dio irakasleak arreta ikasleari.

Ondo ahoskatu, eta ozen hitz egin. Ez ezazu burua makurtu irakurtzean, eta, saia zaitez aulkian ondo esertzen. Ara, neroni ere lehen agindua ahaztu zait. Irakasleak esaldia amaitzerako, lapitza lurrera erori zaio. Aulkitik altxa, lapitza jasotzeko behar baino buelta luzeagoa egin, eta bere tokira zuzendu da.

Haurrak atsekabez begitandu dio irakasleari. Ea, ziur ez dakit zer esan nahi izan dion begi hutsez. Baina, ez nuke esango gogoko duenik. Goizeko hamarrak dira, oraindik egun osoan egon behar du haurrak eserita. Bere zorionerako, Heziketa Fisikoko saiorik tokatzen ez bazaio behintzat. Ez da nik diodana, ikasgelan sumatzen dudana baizik. Tutoretzako saioan, ikasgaien inguruan hizketan jardun dugu, eta ara, ia denek, gogokoen duten ikasgaia dela diote.

Bazkal orduan, ikasgelan gertatu denaren harira, gaiak luzerako eman du. Curriculumak, Heziketa Fisikoko saioez gozatzeko dituen ordu kopuru gorenak ez dira inolaz ere betetzen. Gainera, gutxitzen doaz, eta gero, gizarte aktibo batean pentsatu nahi dugu.

Jarduera Fisikoarekiko eta kirolarekiko atxikimendua askorentzat ikasgelan hasten da. Hau izan ezean, prebentzioan baino sendaketan lan egingo duen gizarte batean oinarrituko gara. Eta egiten ez dutenek, ziurrenik ez egin nahi ez dutelako, zein kirol gustuko duten ez dakitelako, edota euren abilezi edota ahalmenetara egokitu ez direlako.

Hezkuntza, osasuna ere bada, eta kalean hainbatetan entzuten den gutxiago jan eta kirol gehiago egiteak, tamalez, ezer gutxirako balio duela esango nuke. Saia gaitezen gizartea hobeto eraikitzen. Hobeto jan, eta kirola hobeto egiten. Horrela, orain arte baino gutxiago inbertituko da gaixotasun kronikoetan, piluletan. Izan ere, gure esku dagoenari uko ez egitetik hastea izaten da onena.

Ni bitartean mendira noa, ideiak taxutzeko modurik onena baita. Eta zeurea?


Ernesto Sevilla umorista Kafe Antzokian izango da, bihar

Bermeoko herritarrek barre algaraka lehertzeko aukera izango dute, zapatuan. Udalak jakinarazi duenez, Ernesto Sevilla umoristaren bakarrizketa saio barregarria hartuko du Kafe Antzokiak, 21:30etik aurrera.

Interesatuek aldez aurretik edo egunean bertan eros ditzakete sarrerak. Txartela aldez aurretik erosten dutenek, baina, gainontzekoek baino 2 euro gutxiago ordainduko dituzte; hain justu, 13 euro.

Sevilla Albaceteko (Gaztela Mantxa; Espainia) umorista garrantzitsuenetako bat da. Antzerkian, telebistan eta zineman ere egin du lan azken urteetan arrakasta lortu ostean.